Aktivisme penulisan mahasiswa kian malap?

Sejarah menunjukkan bahawa aktivisme penulisan merupakan salah satu cara ampuh bagi menyebarkan ideologi nasionalisme, idea pembaharuan dan reformasi, dan idea-idea yang menyemarakkan semangat ke arah perjuangan kemerdekaan.

Antara gerakan penting yang menggunakan penulisan sebagai salah satu jalan menentang penjajahan hakiki dan penjajahan minda ialah Gerakan Islah.

Gerakan tersebut aktif di Tanah Melayu, terutamanya di Singapura, dalam lingkungan 1920-an.

Antara perjuangan penting menerusi Gerakan Islah tersebut ialah penyebaran idea-idea reformasi yang menolak kelembapan golongan pemerintah Melayu yang terlalu tunduk dengan permintaan penjajah British.

Suatu yang penting untuk diamati melalui perjuangan dalam Gerakan Islah ini ialah perjuangan ini dijuarai oleh golongan yang dinamakan sebagai Kaum Muda.

Mereka lantang mengkritik Kaum Tua yang terpuruk dengan tradisi dan hanya menyerah dengan penjajahan yang berlaku ketika itu.

Berdasarkan fakta sejarah ini, dapat kita amati bahawa kelantangan golongan muda yang ghairah ingin menolak kebejatan golongan pemimpin yang korup ini dapat dimanfaatkan, dan penulisan merupakan salah satu cara yang sangat ampuh bagi merealisasikannya.

Berdasarkan pengalaman penulis sendiri, ketika penulis mula-mula menjejakkan kaki ke alam universiti sebagai mahasiswa sarjana muda di sebuah universiti awam tempatan, penulis sendiri mula memanfaatkan ruangan pendapat dalam portal berita dalam talian The Malaysian Insider seawal Tahun Satu pengajian.

Pengalaman penulis yang berjaya menerbitkan artikel pendapat sulung di portal tersebut pada sekitar awal 2010-an bukanlah sesuatu yang janggal ketika itu.

Malah sebenarnya, dalam tempoh awal hingga pertengahan 2010-an, ramai mahasiswa yang turut sama mengetengahkan penulisan kritik dan saranan mereka.

Ada antara mereka yang memanfaatkan ruangan yang disediakan oleh akhbar arus perdana mahupun media alternatif.

Lebih-lebih lagi dalam media alternatif, ruangan kritikan dan saranan di portal-portal seperti The Malaysian Insider, Malaysiakini dan Free Malaysia Today begitu meriah dengan kehadiran penulis-penulis dalam kalangan mahasiswa.

Selain daripada portal-portal berita, aktivisme penulisan dalam kalangan mahasiswa juga dilihat aktif melalui portal gerakan pencerahan anak muda seperti Nadi Mahasiswa Malaysia dan Universiti Terbuka Anak Muda (UTAM).

Tetapi, apabila kita amati kembali pada hari ini, pada tahun 2022 contohnya, kita jarang dapat melihat gerakan penulisan dan kritikan idea melalui media alternatif oleh para mahasiswa.

Terdapat beberapa faktor yang memungkinkan hal ini. Pertamanya ialah kematian portal berita alternatif The Malaysian Insider.

Penulis dapat merasakan bahawa kematian portal berita itu sangat signifikan dalam menyumbang kepada kemerosotan aktivisme penulisan media mahasiswa kerana portal tersebut merupakan antara portal berita yang hampir mustahil untuk tidak menerbitkan apa-apa sahaja artikel pendapat yang dihantar kepada editor mereka.

Sungguhpun begitu, kematian portal tersebut sebenarnya tidaklah menghalang para mahasiswa untuk terus menghantar artikel pendapat kepada portal-portal berita yang lain. Terdapat lagi punca lain yang menyebabkan terjadinya hal sedemikian.

Punca kedua kelesuan penulisan mahasiswa pada pandangan penulis ialah tamatnya rejim kerajaan lama pada pilihan raya 2018 yang lalu.

Hal ini menjadi signifikan kerana, menurut penulis, banyak penulisan pendapat di portal berita alternatif adalah bersifat negatif terhadap kerajaan Barisan Nasional (BN).

Maka, apabila kerajaan BN kalah, ada kemungkinannya orang yang sebelum ini lantang mengkritik kerajaan buntu terus mahu tulis pendapat tentang apa.

Atau lebih teruk lagi, disebabkan penulis-penulis dalam kalangan mahasiswa ketika itu mungkin bersifat berat sebelah terhadap kerajaan PH ketika itu, maka mereka tidak berani mengkritik tindakan dan dasar kerajaan PH yang memerintah selepas mereka memenangi pilihan raya.

Kemungkinan punca ketiga yang menyumbang kepada kelesuan aktivisme penulisan media dalam kalangan mahasiswa ialah kurangnya kemahiran mahasiswa masa kini untuk mengolah pendapat secara kritis melalui penulisan bersifat jurnalistik atau kemahiran yang sesuai untuk media.

Hal ini mungkin terjadi kerana golongan mahasiswa yang pernah aktif pada zaman universiti mereka pada tempoh awal hingga pertengahan 2010-an dahulu tidak dapat melatih junior mereka dengan kemahiran menulis yang kritis untuk media dengan baik sebagaimana yang mereka sendiri mampu.

Kita mungkin tidak dapat mengubah apa yang berlaku terhadap kematian The Malaysian Insider. Tetapi, mengamati punca kedua dan ketiga ini dapat merungkai masalah yang membelenggu mahasiswa masa kini.

Membincangkan punca kedua, iaitu peralihan kuasa kerajaan pusat yang menyebabkan kebuntuan idea penulisan mahasiswa, hal ini tidak sepatutnya terjadi jika seseorang mahasiswa tersebut bersifat adil melihat isu dan bukan hanya menulis kerana mengikut semangat membenci kerajaan yang memerintah ketika itu.

Jika benar mahasiswa ini bersifat sebagaimana seorang pelajar universiti dilatih berfikiran kritis, mereka tidak dengan mudah bersifat partisan hingga melupakan bahawa sesiapa juga boleh berbuat silap dan sesiapa sahaja, tidak kira kerajaan mahupun pembangkang, wajib dikritik apabila mereka melakukan kesilapan.

Bersifat terbuka untuk mengkritik sesiapa sahaja, tidak kira pihak yang kita sayang mahupun benci ini adalah penting kerana mereka membuat dasar dan apa-apa sahaja dasar yang mereka buat akan mempengaruhi hidup rakyat.

Sungguhpun bersifat partisan ini mungkin bermasalah, hal ini tidaklah begitu sukar lantaran mahasiswa-mahasiswa ini sekurang-kurangnya ada kemahiran menulis yang baik.

Namun jika kita menghadapi masalah yang diterangkan dalam punca ketiga, iaitu kurangnya kemahiran penulisan jurnalistik, hal ini lebih parah kerana bukan sahaja mengkritik pihak yang mereka suka sahaja mereka tidak dapat buat, malah menyatakan bahawa mereka menyukai sesuatu pihak atau perkara juga boleh jadi sesuatu yang sukar.

Kelemahan dalam kemahiran menulis ini mungkin juga disebabkan oleh perubahan generasi muda zaman kini yang lebih gemar menyatakan pendapat dengan cara yang separa formal melalui media sosial seperti Twitter dan TikTok.

Namun, kelemahan Twitter contohnya ialah pengguna hanya dapat mengolah pendapat mereka dengan ayat-ayat yang pendek-pendek sahaja. Hal ini tidak menggalakkan mereka menulis dengan lebih terperinci dan kritis terhadap isu-isu tertentu.

Malah, perbincangan yang sering terjadi di Twitter sering kali berkisar tentang pendapat bersifat binari terhadap sesuatu isu seperti suka atau suka tidak suka, dan setuju atau bantah sahaja.

Pentingnya kemahiran menulis untuk media ini adalah demi menggalakkan pengolahan idea yang lebih bersifat terbuka dan tidak hanya binari.

Selain menyatakan pendirian, penulisan yang bersifat lebih panjang seperti penulisan di media membolehkan seseorang menjelaskan sebab pendirian mereka di samping menyatakan cadangan mereka.

Mahasiswa hari ini adalah pemimpin masa hadapan. Maka adalah sangat penting bagi mereka mula menggilap kelantangan mereka untuk menyatakan pendapat mereka dengan lebih bernas melalui media.

Mahu tidak mahu, mereka perlu juga meneruskan tampuk pemerintahan daripada golongan sebelumnya.

Melihat pada situasi aktivisme penulisan mahasiswa pada hari ini, penulis masih bimbang akan masa hadapan mahasiswa hari ini setelah mereka bergraduasi nanti.

Oleh itu, ayuhlah mahasiswa hari ini, buktikan yang anda mempunyai suara untuk didengari dan idea yang bernas untuk dibawa ke hadapan seluruh negara.

Marilah kita tamatkan kelesuan aktivisme penulisan ini agar pemimpin hari ini sedar bahawa golongan muda Malaysia ini lesu seperti yang digambarkan sesetengah pihak.

Wan Salman Wan Sallam ialah mahasiswa program Komunikasi Universiti Sains Islam Malaysia (USIM) dan aktivis Pertubuhan IKRAM Malaysia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Behavioural change the way forward as Malaysia enters endemic phase

The latest announcement by the Prime Minister and the Minister of Health on the adoption of behavioural change is the right step as Malaysia aims to enter the endemic phase after October. Behavioural change is indeed much needed in the new norms as our population learn to live with the coronavirus.

Since last year, countries such as the UK and Denmark have been implementing behaviourally-informed policy to contain the spread of the virus while returning life to a limited form of normalcy.  In May, I recommended behaviourally-informed interventions as a strategy to handle the pandemic (refer letter to The Star, New means to end pandemic, 21 May 2021).

Behavioural change can be promoted and achieved through educational programs and awareness campaigns. However, to affect behavioural change at policy level, policymakers should adopt nudges by carefully designing behaviourally-informed interventions based on identified gaps among the target population.

Nudges and other form of interventions can be implemented by targeting family units and workers, taking considerations of social norms and timing of intervention.  To be effective, intervention should be easy and attractive too.

Any initiative to change behaviour should consider cognitive limitations and biases affecting humans’ decision-making. Simple acts such as estimating one’s physical distance at public places are typically influenced by one’s own biases. Such biases lead to undesirable behaviours and in turn, have considerable implication on the spread of Covid-19.

Equally important is measuring the effectiveness of behavioural interventions among population. While this can be a challenge, measurement or program evaluation would be much easier when it is incorporated at the onset of any intervention design.

In implementing behavioural change, multidisciplinary approach is required, with expertise from the field of behavioural insights complementing public health and public policy practitioners.

In Malaysia, the Malaysia Productivity Corporation (MPC) has been implementing behavioural insights as a public policy tool since last year to encourage the right mindset, attitudes and values using simple and cost-effective interventions. A community of practitioners is now growing to support behavioural insights practices in Malaysia’s policymaking.

With the right mix of expertise and carefully designed interventions, a successful behavioural change program among the population can be achieved as we learn to live with the coronavirus.

Mohammad Abdul Hamid
Public Policy Consultant & Behavioural Insights Practitioner


Timbalan Presiden IKRAM anggotai Musyawarah Demokrasi Malaysia

SERI KEMBANGAN – Timbalan Presiden IKRAM, Hj Badlishah Sham Baharin menganggotai kumpulan Better Malaysia Assembly atau Musyawarah Demokrasi Malaysia bersama 54 orang tokoh masyarakat, bekas pemimpin dan tokoh korporat yang lain.

Mereka membentuk kumpulan tersebut untuk berbincang, berbahas dan mengemukakan idea-idea dan syor ke arah Malaysia yang lebih baik pada masa hadapan.

Menurut Tan Sri Mohamed Nazir Tun Razak yang turut berada dalam kumpulan tersebut, cadangan pembentukan kumpulan ini serta nama-nama mereka yang bersetuju untuk mengambil bahagian telah pun dikemukakan kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah pada 28 Oktober lalu.

Kata beliau, mereka juga memohon izin perkenan untuk bernaung di bawah Majlis Raja-Raja Melayu dan kumpulan ini adalah bebas daripada mana-mana fahaman politik dan parti politik.

Kumpulan ini akan berkolaborasi secara musyawarah selama dua tahun akan membentangkan syor atau cadangan tentang bagaimana demokrasi, institusi dan ekonomi negara kita harus berfungsi dengan lebih baik dan berkesan.

Antaranya termasuklah isu tentang sistem pilihan raya Malaysia, dana politik, hubungan antara persekutuan dan negeri, peranan institusi-institusi utama negara, tindakan afirmatif dan masa depan sistem pendidikan.

Kumpulan Musyawarah Demokrasi Malaysia dianggotai oleh rakyat biasa yang prihatin, mereka yang telah dan pernah berkhidmat di sektor awam dan swasta, aktivis pertubuhan bukan kerajaan, organisasi kebangsaan, pemikir, ahli akademik, pembuat dasar, pelopor dan perintis dalam pelbagai sektor serta bidang, ekonomis, saintis, pengamal media, bekas pemimpin negara dan ramai lagi dengan latar belakang yang pelbagai.

Jelas Nazir, kumpulan ini juga akan berbincang dan mengemukakan pandangan mengenai bagaimana untuk melakukan penambahbaikan ke atas polisi-polisi tertentu yang telah diguna pakai oleh negara ini sejak merdeka hingga sekarang.

Mereka juga berhasrat untuk mencari titik-titik persamaan dalam kalangan masyarakat Malaysia yang majmuk yang boleh diterokai bersama demi masa depan Malaysia yang lebih baik, makmur dan aman.

Berikut adalah senarai mereka yang akan menyertai kumpulan ini:

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Agihan pertama Qurban Kasih Ummah: 200 ekor lembu, 180 ekor kambing

Eidil adha mengingatkan kita kepada pengorbanan Nabi Ibrahim alaihissalam (a.s.) serta anaknya Ismail a.s. Berapakah nilainya pengorbanan seorang ayah yang diperintahkan oleh Allah Subhanahu Wa Taala (SWT) untuk menyembelih anaknya sendiri?

Kita tidak lagi diminta berqurban sedemikian. Kita di Malaysia ini amat bertuah dengan begitu banyak sekali ibadah qurban dilaksanakan di seluruh pelusuk tanah air saban tahun. Lain pula di negara-negara yang umat Islamnya minoriti. Mereka serba kekurangan, ditindas, dianiaya, terlibat dalam peperangan dan pelbagai lagi kesulitan. Mereka tidak mempunyai peluang sebagaimana kita. Justeru, usaha IKRAM menganjurkan Qurban Kasih Ummah saban tahun adalah bertujuan membantu mereka yang amat memerlukan ini.

Alhamdulillah, setelah lebih sebulan projek ini dilancarkan, sambutan daripada masyarakat sangat menggalakkan. Insya-Allah untuk fasa pertama ini, sebanyak 200 ekor lembu dan 180 ekor kambing akan diagihkan ke 15 buah negara melalui NGO pelaksana dalam minggu ini. Manakala, penyertaan juga memberangsangkan khusus untuk Palestin iaitu 20 ekor lembu telah terkumpul untuk dihantar ke sana.

Kali ini, kami juga prihatin terhadap masyarakat dalam negara kita, yang daif dan tidak berkemampuan. Agihan yang agak besar juga akan diberi di mana pelaksanaannya diuruskan oleh Jawatankuasa Khidmat Masyarakat IKRAM di seluruh negara.

Tuan Yaacob (tiga dari kiri) bersama wakil penerima untuk Rohingya, Hidayah Centre dan Palestin.

Beberapa orang wakil daripada Sekretariat Qurban Kasih Ummah akan bersama umat Islam di Kembija dan Vietnam untuk menyaksikan sendiri ibadah Qurban ini dilaksanakan di negara-negara tersebut.

Pihak sekretariat juga berbesar hati dengan kehadiran media yang akan bersama-sama dalam Ziarah Qurban Kasih Ummah di Vietnam iaitu wakil TV Al-Hijrah yang akan menjadi rakan media pihak sekretariat, yang akan membuat liputan agar peserta-peserta boleh melihat sendiri pelaksanaan sebahagian daripada Qurban di tempat yang lebih memerlukan melalui rakaman yang akan ditayangkan.

Akhir sekali, bagi pihak Sekretariat Qurban Kasih Ummah, kami mengucapkan jutaan terima kasih kepada seluruh peserta yang menyertai program ini. Insya-Allah, kami akan laksanakan sebaik mungkin ibadah Qurban yang telah diwakilkan kepada kami. Semoga Allah SWT meneriman ibadah Qurban kita sebagai satu amal soleh, insya-Allah.

Pelaburan akhirat usah ditangguh. Sertailah Qurban Kasih Ummah.

Pengarah Program Qurban Kasih Ummah 1433H


SMI Hira’ raih Anugerah Sekolah Islam Swasta Cemerlang Selangor

SHAH ALAM – Sekolah Menengah Islam Hira’, Jeram telah menerima Anugerah Sekolah Menengah Islam Persendirian/Swasta Cemerlang Peringkat Negeri Selangor Tahun 2022 pada Selasa.

Anugerah tersebut disampaikan oleh Exco Hal Ehwal Agama Islam, Hal Ehwal Pengguna dan Industri Halal Negeri Selangor, YB Ustaz Mohd Zawawi Ahmad Mughni kepada Pengetua Sekolah Menengah Islam & Tahfiz Al-Quran (SMITQ) Hira’, Ustaz Isharuddin Ismail.

Anugerah tersebut diadakan sempena Majlis Sambutan Hari Guru Jabatan Agama Islam Selangor (JAIS) Tahun 2022 di Dewan Syarahan dan Muzakarah Islam Masjid Sultan Salahuddin Abdul Aziz Shah, Shah Alam.

Ustaz Isharuddin menyatakan syukur ke hadrat Ilahi atas penerimaan anugerah tersebut yang diibaratkan sebuah hadiah istimewa buat dirinya dan semua warga Sekolah Menengah Islam Hira’.

Menurutnya, pada tahun lalu, Maahad Tahfiz Al-Quran Hira’ telah berjaya dinobatkan sebagai Institut Tahfiz / Pondok Persendirian Cemerlang Peringkat Negeri Selangor.

“Banyak jasa kedua-dua institusi pendidikan ini (SMI & Tahfiz Hira’) dalam melahirkan ribuan huffaz, profesional, ulama dan teknokrat yang berjaya dalam masyarakat dan kalangan umat di negara ini,” kata beliau.

Tambahnya, pastinya penghargaan dan pahala jariah mengalir deras buat generasi awal yang telah mengasas dan membina institusi pendidikan wakaf umat ini sehingga megah berdiri seperti yang ada pada hari ini.

Dalam pada itu, IKRAM Negeri Selangor mengucapkan tahniah kepada pihak pengurusan dan Ahli Lembaga Pengarah Institusi Pendidikan Hira Berhad atas anugerah ini dan berharap sekolah ini dapat menjadi model terbaik pendidikan Islam dalam melahirkan kemenjadian murid.

“Semoga kejayaan ini memberi semangat untuk terus berjuang seterusnya, menjadikan institusi pendidikan lain di bawahnya juga yang terbaik.”

Tambahnya, IKRAM Selangor sangat gembira dengan anugerah kejayaan ini.

“Ia adalah penerus daripada kejayaan-kejayaan lalu oleh sekolah-sekolah di bawah IKRAM MUSLEH di Negeri Selangor.”

Sementara itu, Pengarah JAIS, Dato Haji Mohd Shahzihan Ahmad turut mengucapkan tahniah atas penganugerahan ini dan semoga ia menjadi tanda kenangan serta motivasi bagi seluruh warga pendidik di negeri Selangor untuk memberikan perkhidmatan yang cemerlang.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM semarakkan Kempen Bulan Kebangsaan

SERI KEMBANGAN – Sempena sambutan Hari Kebangsaan dan Hari Malaysia, Pertubuhan IKRAM Malaysia (IKRAM) dengan kerjasama Sinar Harian melancarkan Kempen Bulan Kebangsaan 2021.

Kempen yang bermula pada 15 Ogos 2021 hingga 16 September 2021 telah disempurnakan pelancarannya pada Sabtu lalu oleh Presiden IKRAM, Dr Hj Mohd Parid Sheikh Ahmad secara maya.

Katanya, IKRAM akan memanfaatkan Kempen Bulan Kebangsaan ini dengan memperkenalkan naratif agenda nasional dan skop pendidikan masyarakat yang fokus kepada tema perpaduan nasional.

“Agenda nasional ini akan memperkenalkan Malaysia menjadi sebuah Negara Rahmah Mithali pada 2023 mengikut acuan 12 cirinya,” jelas beliau.

Dr Parid menambah, agenda tumpu Rancangan IKRAM (RI 2025) ialah membina kepimpinan berwibawa, masyarakat progresif, perpaduan nasional, kemakmuran ekonomi dan institusi kenegaraan yang utuh.

Dengan tanda pagar #MerdekaBersama, pelancaran kempen ini turut diserikan dengan Kuiz Live berserta hadiah wang tunai terkumpul sehingga lebih RM200. Kuiz ini juga akan berlangsung beberapa kali sepanjang Kempen Bulan Kebangsaan.

Menurut Pengarah Kempen, Prof. Dr Mustafa Din Subari, pelbagai acara menarik bakal berlangsung sepanjang kempen ini antaranya penghasilan video-video bertemakan perpaduan nasional, pertandingan bercerita kanak-kanak, ‘online gaming’ untuk remaja, poster digital, Bicara Bina Negara dan juga penulisan artikel-artikel.

“Dan yang sangat menarik bagi saya adalah pertandingan kreatif bagaimana kita menyantuni jiran ataupun rakan kita yang berlainan bangsa atau agama (Projek #MerdekaBersama),” kata beliau yang juga Ahli Jawatankuasa Pusat IKRAM yang mengetuai Unit Kajian Dasar dan Pembangunan Solusi.

Jelasnya, bersempena dengan sambutan ini, IKRAM mengambil peluang untuk mendidik dan menyampaikan kepada masyarakat umum tentang hasrat dan impian untuk sama-sama menjadi Malaysia sebuah Negara Rahmah Mithali.

“Antara mesej utama yang hendak kita tekankan dalam Kempen Bulan Kebangsaan ini ialah kepentingan isu perpaduan nasional.”

Tambahnya, antara objektif kempen ini ialah untuk menunjukkan kepada masyarakat Malaysia bahawa IKRAM sentiasa bersama secara aktif membina negara Malaysia baharu.

“Kita hendak menyebarluaskan impian kita, mesej dan naratif kita membina negara Malaysia yang baharu ini khususnya dalam isu perpaduan nasional.”

Selain itu, kempen ini memfokuskan program pendidikan kepada tiga segmen masyarakat tumpu iaitu segmen orang muda, segmen masyarakat miskin bandar dan segmen masyarakat luar bandar.

Kata Mustafa Din lagi, ada beberapa konsep dalam Kempen Bulan Kebangsaan ini antaranya penekanan bahawa kemerdekaan ini milik semua rakyat Malaysia, tanpa mengira bangsa, agama, kedudukan dan status ekonomi.

“Kita hendak sambutan ini melibatkan seluruh lapisan masyarakat Malaysia, yang tua, yang muda, yang duduk di bandar, di luar bandar.”

Ujarnya, program-program sambutan ini diharapkan boleh menyentuh bukan sahaja akal fikiran dan ilmu, tetapi yang lebih penting ialah menyentuh jiwa, roh insan itu.

“Kita hendak seluruh komponen IKRAM dan masyarakat keseluruhannya terlibat dalam sambutan ini.”

Untuk info lanjut Kempen Bulan Kebangsaan 2021, sila layari laman Facebook rasmi Pertubuhan IKRAM Malaysia di pautan https://fb.com/ikram.malaysia/.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


JKP IKRAM ziarah Anwar Ibrahim

Di samping bertanya khabar, Ahli-ahli JKP IKRAM turut bertukar-tukar pandangan dengan DSAI tentang perkembangan terkini di tanah air dan dunia Islam umumnya.

Hadir mewakili IKRAM adalah Presiden, Dr Mohd Parid Shaikh Ahmad, Timbalan Presiden, Haji Zaid Kamaruddin, Naib Presiden, Haji Shahrul Aman Mohd Saari, Setiausaha Agung, Haji Nahar Md Nor, Bendahari, Ketua Wanita dan beberapa orang Ahli JKP.

DSAI yang dijadualkan bebas pada 8 Jun 2018 akhirnya dibebaskan pada Rabu, 16 Mei lalu selepas mendapat pengampunan diraja penuh dan bakal menjadi Perdana Menteri kelapan oleh Pakatan Harapan.


Memperingati Peristiwa Isra’ dan Mikraj – YDP IKRAM Selangor

Segala puja dan pujian bagi Allah SWT Rabbul ‘Alamin, Selawat dan salam buat Junjungan Mulia Rasulullah s.a.w, ahli keluarga Baginda, para Sahabah yang teguh berjuang bersamanya, para Tabi’ Tabiin serta para pejuang yang meneruskan Risalah Nubuwah hingga hari kiamat.

Ikhwah dan Akhawat yang dirahmati Allah SWT,

Marilah kita sama-sama  memperingati peristiwa penting yang berlaku di bulan Rejab ini iaitu peristiwa paling agung dalam sejarah Islam iaitu peristiwa Isra’ dan Mikraj Nabi Muhammad SAW.

Maksudnya: “Maha Suci Allah Yang telah menjalankan hambaNya (Muhammad) pada malam hari dari Masjid Al-Haram (di Makkah) ke Masjid Al-Aqsa (di Palestin), Yang Kami berkati sekelilingnya, untuk memperlihatkan kepadanya tanda-tanda (kekuasaan dan kebesaran) kami. Sesungguhnya Allah jualah Yang Maha Mendengar, lagi Maha mengetahui.” (Al-Isra’: 1)

Umum mengetahui bahawa pada bulan haram tersebut Baginda Rasulullah s.a.w telah melalui satu peristiwa yang sungguh besar, diperjalankan oleh Allah SWT dengan kuasanya yang mudah sahaja bagi Allah dengan Isra’ dari Makkah ke Masjidil Aqsa di Palestin, kiblat Muslim yang pertama dan Mikraj yakni diangkat oleh Allah SWT ke langit Sidratul Muntaha bagi menerima satu kewajiban yang sangat penting iaitu solat lima waktu.

Oleh yang demikian solat adalah satu perintah Allah yang sangat-sangat istimewa buat seluruh Muslimin kerananya kita hari ini seolah-olah dapat melakukan Mikraj dengan menunaikan solat atau “Al-Solatul Mikraj” seperti yang diperkatakan para ulama’. Dengan ibadah solat samada wajib atau sunat kita dapat terus berbicara dengan Allah SWT tanpa sebarang penghalang, terus kepada Allah SWT. Dengan membaca al-Quran di dalam solat pula, kita membaca dan mendengar kalam Allah pula yang berbicara kepada akal, kalbu dan jiwa kita.

Itulah rahsia solat yang sangat besar iaitu kita dapat berbicara dan dalam masa yang sama mendengar perbicaraan Allah SWT. Sewaktu solat berlakunya puasa makan dan minum dan seluruh jiwa dan minda ditujukan kepada Allah SWT, memohon petunjuk , keampunan dan memohon jalan kebenaran. Dalam sepanjang hari kita terus-terusan diwajibkan seketika pada waktu yang ditentukan Allah (kitaban mauquuta) melakukan ibadah solat dan ini bermakna seorang Muslim itu diminta terus-terusan berhubung dengan Allah SWT.

Peritiwa yang hebat ini juga menjadi satu ujian keimanan hingga hari kiamat iaitu beriman dengan perkara-perkara yang ghaib hatta di luar bidang kemampuan akal realiti manusia. Beriman dengan semua yang disampaikan oleh Rasulnya Muhammad s.a.w termasuk syurga dan neraka. Termasuk wujudnya malaikat dan hari Hisab.

Lantaran itu, keimanan kepada perkara ghaibiyyat adalah asas kepada ibadah dan asas kepada kemenangan kepada jamaah muslimah. Perjuangan di dunia bukan sekadar perjuangan menjalankan sesuatu yang boleh diterima akal manusiawi semata-mata mahupun tidak kerana perintah Allah seperti dalam undang-undang Islam tersebut adakalanya diterima akal atau ma’qul namun ada juga yang harus ditaati secara mutlak sepertimana hukum hudud atau qisas yang ditetapkan oleh Allah SWT kerana ianya adalah haqqullah atau hak Allah SWT.

Tidak timbul adanya orang Islam yang mengatakan dengan bangganya “Aku Muslim dan Aku gay! Atau “Aku Muslim dan aku tolak hudud!”. Ini semua menggambarkan kecelaruan pemikiran yang dilandasi oleh kekaburan ilmu dan kefahaman terhadap ibadah dalam Islam. Ini juga menggambarkan kecetekan ilmu yang boleh membawa iman mereka kepada kemurtadan jika mereka memahami kebodohan dan kejahilan mereka ini. Jika mereka tidak bertaubat, kita khuatir segala kebaikan dan amal soleh mereka akan hapus bagaikan debu yang bertiup angin!

Dalam ibadah haji misalnya mengapa mesti melakukan tawaf tujuh kali atau mengapa solat maghrib itu tiga rakaat. Semua persoalan ini adalah ibadah yang wajib dilakukan dengan ketaatan sebagai amalan yang sifatnya taabbudi (penghambaan). Adapun hikmahnya terserah jika mampu dicapai akal.

Peristiwa Isra’ dan Mikraj juga dari satu sudut  juga menunjukkan hubungan yang terjalin erat di antara Kota Makkah di mana wujudnya Kaabah yang dibina Nabi Ibrahim dan Nabi Ismail dengan Masjidil Aqsa yang suci serta bumi sekitarnya yang diberkati oleh Allah SWT. Ianya menggambarkan siri-siri usaha perjuangan para Rasul dan Anbiya’. Jaringan dan mata rantai perjuangan menegakkan tauhid dan ubudiah kepada Allah SWT.

Sesungguhnya peristiwa yang hebat ini juga merupakan satu tapisan kepada Muslim di Makkah sebelum perintah hijrah ke Yatsrib (kemudiannya Madinah al-Munawwarah). Hijrah merupakan satu peralihan fasa perjuangan yang menuntut langkah dan persiapan pengorbanan.

Ini menggambarkan betapa dalam langkah perjuangan gerakan Islam, ianya memerlukan seluruh anggota dan masyarakat Muslim beriman dengan sepenuhnya kepada Nabinya, beriman kepada perintah solat dan beriman kepada hari akhirat serta hubungan yang erat dengan Allah SWT pemilik, penguasa dan pemutus kepada setiap langkah perjuangan.

Sesungguhnya setiap langkah perjuangan pasti ada halangan dan cubaan. Setiap fasa akan ada mehnah dan tribulasi. Adanya ujian yang menuntut pengorbanan. Semua ini tidak akan mampu dipikul oleh jiwa manusia secara biasa melainkan terlebih dahulu wujudnya kekuatan imaniah yang tinggi di kalangan para pendokongnya iaitulah hubungan dengan langit iaitu dengan Allah Rabbul Jalil.

Teringat kata-kata Allahyarham Ustaz Kiyai Haji Rahmat lebih kurang: “Fi kulli marhalah rijal, wafi kulli marhalah fitnah”. Bahawa pada setiap marhalah perjuangan itu ada rijal, lelaki-lelaki yang unggul, yang kuat imannya dan pada setiap marhalah itu pula pasti akan adanya ujian yang datang”.

Kita juga beriman bahawa sesungguhnya di sana wujudnya empat bulan haram (suci).

إِنَّ عِدَّةَ الشُّهُورِ عِنْدَ اللَّهِ اثْنَا عَشَرَ شَهْرًا فِي كِتَابِ اللَّهِ يَوْمَ خَلَقَ السَّمَاوَاتِ وَالْأَرْضَ مِنْهَا أرْبَعَةٌ حُرُمٌ ذَلِكَ الدِّينُ الْقَيِّمُ

“Sesungguhnya bilangan bulan pada sisi Allah adalah dua belas bulan, dalam ketetapan Allah di waktu Dia menciptakan langit dan bumi, di antaranya empat bulan haram. Itulah (ketetapan) agama yang lurus..” (At-Taubah: 36)

Kita sedang menunggu dengan penuh kegembiraan kerana tidak lama lagi kita akan memasuki bulan Sya’ban dan akhirnya bulan Ramadhan al-Mubarak. Marilah kita persiapkan ruh dan jiwa kita untuk menerima bulan yang mulia ini dan menjadikannya madrasah ketaqwaan bersama ahli dan keluarga dan masyarakat kita agar kita menjadi insan yang lebih baik dari sebelumnya.

Akhir kalam, marilah kita memperbanyakkan kesyukuran dengan ibadah solat yang dikurniakan kepada Umat Muhammad s.a.w. dengan ibadah solat di malam hari seperti Firman Allah SWT:

“Adalah mereka (orang bertakwa) itu sedikit tidur pada malam hari. Dan di waktu sahur (waktu akhir malam) pula, mereka selalu beristighfar kepada Allah (memohon ampun). (Az-Dzariat: 17-18)

“Lambung mereka jauh dari tempat tidurnya, sedang mereka berdoa kepada Rabb nya dengan rasa takut dan harap, dan mereka menafkahkan sebagian dari rezki yang Kami berikan kepada mereka. Seorang pun tidak mengetahui apa yang disembunyikan untuk mereka iaitu (bermacam macam nikmat) yang menyedapkan pandangan mata, sebagai balasan terhadap apa yang telah mereka kerjakan.” (As-Sajdah: 16-17)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Serang Ukraine: Rusia tersilap percaturan?

Presiden AS, Joe Biden berkata dalam ucapan di State of the Union bahawa rakan sejawatnya dari Rusia, Vladimir Putin tersilap percaturan kerana menyerang Ukraine.

“Enam hari lalu, Vladimir Putin berusaha untuk menggoncang dunia tetapi beliau tersilap percaturan dengan teruk,” tambah Biden.

Beliau menyatakan bahawa Putin kini lebih terpencil daripada dunia berbanding sebelum ini, dan dunia bebas membuat persepsi.

“Keupayaan Amerika Syarikat untuk bersatu dengan negara-negara dunia yang cintakan kebebasan dan kami tetap bersatu menghadapi pembohongan Rusia dengan kebenaran.”

Beliau turut mengumumkan bahawa akan menyertai sekutunya dalam menutup ruang udara Amerika kepada semua penerbangan Rusia, bagi meningkatkan pengasingan Rusia serta menambah tekanan tambahan ke atas ekonomi mereka.

Dengan pengumuman tersebut, Amerika Syarikat menyertai Kanada dan Kesatuan Eropah dalam menutup ruang udaranya kepada pesawat Rusia.

Sebelumnya, Presiden Suruhanjaya Eropah, Ursula Von Der Leyen mengumumkan bahawa seluruh Kesatuan Eropah (EU) akan menutup ruang udaranya kepada pesawat Rusia, beberapa negara Eropah termasuk Jerman, Perancis dan Itali telah pun berbuat demikian.

Biden menyatakan bahawa Amerika Syarikat berhasrat untuk mengejar elit oligarki di Rusia yang menyokong Putin.

“Saya berkata kepada pemimpin Rusia yang korup, yang telah memperoleh berbilion dolar daripada rejim ganas ini bahawa Jabatan Kehakiman Amerika Syarikat akan membentuk pasukan petugas untuk menyiasat jenayah itu.”

Amerika juga akan menyertai sekutu Eropah untuk mencari dan merampas kapal layar, pangsapuri mewah dan jet peribadi mereka.

Presiden Ukraine Volodymyr Zelensky berkata bahawa tentera Rusia telah melancarkan 56 serangan peluru berpandu dan menembak 113 peluru berpandu jelajah dalam tempoh lima hari sejak permulaan serangan mereka ke Ukraine.

“Hari ini, tentera Rusia dengan kejam menembak meriam ke bandar Kharkiv, ini adalah jenayah perang,” tambah Zelensky, dalam ucapan lewat malam Selasa di laman Facebooknya.

Beliau berkata, Kharkiv adalah sebuah bandar yang aman tanpa persediaan tentera, dan berpuluh-puluh saksi membuktikan bahawa serangan ini adalah pemusnahan yang disengajakan.

“Jenayah ini adalah pelanggaran semua perjanjian dan tiada seorang pun di dunia akan memaafkan kerana membunuh rakyat Ukraine yang aman, dan pastinya anda ke mahkamah antarabangsa untuk jenayah ini,” tambahnya.

Tegasnya, jenayah yang bersenjatakan peluru berpandu, bom juga artileri mesti dihentikan serta-merta dan dimusnahkan. Selain itu, mereka perlu memikirkan untuk mengenakan zon larangan terbang terhadap peluru berpandu Rusia, pesawat dan helikopternya.

“Negara seperti itu mesti ditutup semua pelabuhan dan lapangan terbang kepadanya, serta negara seperti itu tidak sepatutnya menerima ratusan bilion eksport tenaga,” tegasnya sambil menambah, membeli barangan Rusia ketika ini, bermakna membayar harga untuk membunuh orang.

Mengenai pusingan pertama rundingan antara Rusia dan Ukraine, Zelensky berkata bahawa rundingan itu berlaku setelah pengeboman berterusan dengan Rusia di tanah Ukraine.

“Boleh ada rundingan yang adil jika salah satu pihak tidak mengenakan pihak lain dengan artileri peluru berpandu pada masa rundingan, setakat ini, kami tidak mempunyai keputusan yang ingin diperolehi, dan Rusia telah menjelaskan kedudukannya,” kata Zelensky.

Beliau turut mengumumkan untuk menamatkan perang dan menerima beberapa isyarat, serta kemudiannya mereka akan memutuskan bagaimana untuk meneruskan rundingan pusingan kedua.

Terdahulu Pejabat Presiden Ukraine berkata bahawa Presiden Belarus, Alexander Lukashenko telah memanggil Presiden Ukraine pada hari Ahad.

“Ahli politik bersetuju bahawa delegasi Ukraine akan bertemu dengan delegasi Rusia tanpa prasyarat di sempadan Ukraine-Belarus, berhampiran Sungai Pripyat.”

Berikutan itu, Alexander Lukashenko memikul tanggungjawab untuk memastikan semua pesawat, helikopter dan peluru berpandu yang ditempatkan di wilayah Belarus kekal di darat semasa perjalanan, mesyuarat dan kepulangan delegasi Ukraine.

Timbalan Menteri Dalam Negeri Ukraine, Yevgeny Lenin berkata bahawa perbincangan antara delegasi Rusia dan Ukraine telah berlangsung pagi Isnin, waktu tempatan.

Namun, sehingga kini tiada kesepakatan yang dicapai dengan pertemuan yang berlangsung itu.

Dalam perkembangan berkaitan, Zelensky menggesa agar Kesatuan Eropah (EU) meluluskan penyertaan Ukraine dengan segera.

“Kami menuntut EU untuk segera menggabungkan Ukraine menggunakan mekanisme baharu,” kata Zelensky dalam ucapan di televisyen.

Beliau berterima kasih kepada rakan kongsinya kerana berdiri bersamanya, tetapi matlamatnya adalah untuk bersama semua orang Eropah serta setaraf dengan mereka.

“Saya yakin bahawa kami berhak mendapatnya, dan saya pasti ia boleh.”

Zelensky mengumumkan bahawa beliau telah bercakap dengan Presiden Portugal, Lithuania, Perancis dan Poland, serta Perdana Menteri Belgium, Sepanyol dan United Kingdom, menekankan kepentingan sokongan tanpa syarat dan tidak pernah berlaku sebelum ini yang mereka berikan kepada Ukraine.

Berikutan situasi tegang yang terjadi, Kedutaan AS di Rusia menggesa rakyatnya untuk mempertimbangkan meninggalkan segera negara itu, memandangkan peningkatan bilangan syarikat penerbangan yang membatalkan penerbangan ke Rusia dan dari Rusia serta menutup ruang udara mereka kepada syarikat penerbangan Rusia.

“Rakyat AS harus mempertimbangkan meninggalkan Rusia dengan segera melalui cara yang masih ada,” ujar kedutaan itu dalam satu kenyataannya.

Jelasnya lagi, Kedutaan AS mengingatkan rakyatnya bahawa tahap amaran terhadap perjalanan ke Rusia adalah peringkat keempat.

Bilangan syarikat penerbangan yang mengumumkan pembatalan penerbangan ke Rusia dan dari Rusia meningkat, manakala banyak negara menutup ruang udara mereka kepada syarikat penerbangan Rusia.

Dalam pada itu, Menteri Luar Negeri Jordan, Ayman Safadi mengesahkan bahawa kementeriannya bersedia untuk memberikan semua bantuan yang diperlukan kepada pelajar Baitulmaqdis di Ukraine yang terkandas di sempadan, sebagai maklum balas kepada permintaan pengguna Twitter berhubung kemungkinan bantuan Kementerian Luar Negeri Jordan bagi mereka yang terkandas.

“Pelajar Baitulmaqdis di Ukraine telah terperangkap di sempadan selama beberapa hari dan tidak dapat masuk.”

Menurut status itu lagi, negara itu tidak membantu mereka kerana tidak memegang kewarganegaraannya dan mereka tidak memegang kerakyatan Palestin.

“Satu-satunya dokumen rasmi mereka ialah pasport sementara Jordan,” kata Moh’d Khair.

Menerusi akaun Twitternya, Safadi menjawab bahawa Kementerian Luar Negeri dan perwakilannya di sempadan negara jiran Ukraine bersedia untuk memberikan mereka semua bantuan yang diperlukan serta segera menghubungi kementerian dan kedutaan  dengan segera.

“Mereka adalah rakyat kami, dan kami akan berkhidmat kepada mereka seperti kami berkhidmat kepada rakyat Jordan lainnya. Semoga Tuhan melindungi mereka dan mengembalikan semua rakyat kami dengan selamat.”

Dalam perkembangan berkaitan, Raja Jordan, Raja Abdullah II telah mengarahkan dua pesawat tentera ke Romania untuk memindahkan rakyat Jordan dan keluarga mereka keluar dari Ukraine melalui Romania dan Moldova.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Lancar Sambutan Bulan Keluarga Kebangsaan – SBK 2022

SERI KEMBANGAN – Sambutan Bulan Keluarga Kebangsaan (SBKK) 2022 anjuran Pertubuhan IKRAM Malaysia (IKRAM) yang disokong oleh Lembaga Penduduk dan Pembangunan Negara (LPPKN) telah dilancarkan hari ini.

Bertemakan ‘Keluarga, Sokongan Untuk Bahagia’, pelancaran SBKK 2022 ini telah dirasmikan Presiden IKRAM, Hj Badlishah Sham Baharin.

“Sambutan Bulan Keluarga Kebangsaan kali ini mempunyai objektif yang tersendiri iaitu memberi penjelasan akan kepentingan hubungan intergenerasi  yang baik dalam pembentukan keluarga sejahtera dan mengukuhkan institusi keluarga dan masyarakat,” kata Hj Badlishah dalam ucapannya.

Menurutnya, ia bagi membuka ruang perbincangan ke arah penyelesaian isu keluarga terutamanya yang berkaitan dengan hubungan intergenerasi di Malaysia.

“IKRAM mengajak rakyat Malaysia pelbagai latar belakang berusaha menghasilkan keluarga utuh dalam keluarga masing-masing hingga ia menjadi pendukung kepada kesejahteraan sosial di negara ini.”

Dalam pada itu, pelbagai perubahan yang melanda kemanusiaan hari ini daripada perkembangan teknologi komunikasi hinggalah ke kesihatan telah memberi kesan kepada kehidupan.

“Malaysia sebagai sebuah negara yang dinamik tidak terkecuali menempuh pelbagai cabaran bagi mencapai kesejahteraan keluarga yang mana ia  menghasilkan kepelbagaian bentuk keluarga yang dapat disimpulkan kepada tiga yang utama.”

Pertamanya, keluarga komuter yang mana salah seorang pasangan tinggal di satu tempat yang lain dan dapat berjumpa sekali atau dua kali seminggu bergantung kepada jarak pasangan.

“Keluarga ‘sandwic’ iaitu bentuk keluarga yang secara relatifnya baru dalam masyarakat Malaysia yang mana pasangan suami isteri perlu menanggung anak dan ibu bapa yang tinggal bersama.”

Selanjutnya ialah keluarga dwikerjaya iaitu atas desakan dan keperluan kewangan keluarga

“Kepelbagaian ini memerlukan sistem sokongan yang mesra keluarga agar mereka sama-sama dapat memperkasakan keluarga demi menyediakan modal insan berkualiti dan berperibadi mulia.”

Ketika majlis pelancaran tersebut, Hj Badlishah menegaskan bahawa Institusi keluarga juga turut berdepan dengan isu-isu sosial di setiap peringkat perkembangan manusia, dari kanak-kanak sehinggalah warga emas.

“Justeru, hal-hal berkaitan keluarga perlu sentiasa diberi perhatian oleh bukan sahaja pihak kerajaan tetapi juga pihak swasta, badan bukan kerajaan (NGO), pemimpin masyarakat dan ahli akademik. ”

Turut hadir pada pelancaran SBKK tersebut ialah Pengarah Bahagian Kesejahteraan Keluarga LPPKN, En Fauwaz Hasbullah, Pengarah SBKK 2022, Pn Zarina Azhari dan Ahli-ahli Jawatankuasa SBKK 2022, wakil-wakil agensi dan pihak swasta.

Video majlis pelancaran SBKK 2022 boleh disaksikan di pautan https://www.youtube.com/watch?v=P0Fim3DqLdg.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perkasa pendidikan tahfiz: IKRAM MUSLEH kunjungi JAKIM

Selain memperkenalkan jawatankuasa tersebut, kunjungan itu bertujuan untuk berbincang bagaimana IKRAM dapat berperanan untuk membantu JAKIM dalam memperkasakan pendidikan agama dan tahfiz di Malaysia.

Setelah sesi taaruf, ketua rombongan Prof Dr Noor Azlan Ahmad Zanzali, telah membentangkan status Jawatankuasa Pendidikan IKRAM serta pencapaian Sekolah Rendah Islam (SRI) dan Sekolah Menengah Islam (SMI) rangkaian IKRAM MUSLEH.

Turut serta dalam kunjungan Pengarah Eksekutif IKRAM MUSLEH, Ustaz Megat Mohamed Amin Megat Mohamed Noor dan beberapa wakil jawatankuasa.

Dalam muzakarah dan perbincangan yang berjalan lancar dalam suasana penuh mesra dan mahabbah, pihak JAKIM turut berkongsi keprihatinan yang sama sebagaimana tujuan kunjungan ini diadakan ini.

Justeru, JAKIM turut mengalu-alukan tawaran Jawatankuasa Pendidikan IKRAM untuk membantu dan menyokong pendidikan agama dan tahfiz negara, serta akan berbincang mengenai tawaran ini dalam masa terdekat.

Antara pegawai JAKIM yang hadir adalah Pengarah Bahagian Pengurusan Fatwa Tn Hj Mazlan Abdullah, Ketua Penolong Pengarah Kanan Bahagian Dakwah Tn Hj Ruslan Said, Penolong Pengarah Kanan Bahagian Kemajuan Islam Ustaz Zul Azli Ismail dan Penolong Pengarah Bahagian Dakwah Pn Norasikin Mamat.


KKM sasar vaksinasi 3.2 juta remaja

PUTRAJAYA – Kementerian Kesihatan Malaysia (KKM) mensasarkan 3.2 juta remaja menerima vaksinasi melalui Program Imunisasi Covid-19 Kebangsaan Remaja (PICK Remaja) bagi melindungi mereka daripada virus itu.

Mereka yang menerima vaksinasi terdiri daripada pelajar berusia 12 hingga 17 tahun untuk pembukaan sesi persekolahan 2022 dengan keutamaan diberikan kepada pelajar Tingkatan 4 dan 5.

Menteri Kesihatan, Khairy Jamaluddin berkata, 60 peratus daripada remaja kumpulan umur ini disasar mendapat sekurang-kurangnya satu dos vaksin pada November 2021 dan 80 peratus daripada mereka yang layak divaksin mendapat dos lengkap sebelum sekolah dibuka pada sesi 2022.

“Trend peningkatan jangkitan Covid-19 di kalangan kanak-kanak dan remaja (0-18 tahun) di Malaysia agak membimbangkan dengan 400,668 kes dicatatkan pada tahun ini (data sehingga 16 September 2021), berbanding 12,620 kes pada 2020.”

Daripada jumlah tersebut jelasnya, 252,569 kes melibatkan murid sekolah dan 42,831 kes adalah kanak-kanak pra-sekolah.

Tambah beliau, program vaksinasi tersebut telah pun dimulakan di Sarawak pada 8 September lalu, Wilayah Persekutuan Labuan (11 September) dan Sabah (16 September).

“PICK Remaja dikelolakan oleh Jawatankuasa Bertindak Imunisasi COVID-19 (CITF-A) yang dipengerusikan oleh Timbalan Menteri Kesihatan 1, Dato Dr Hj Noor Azmi.”

Pada Isnin, Khairy turut berkesempatan menghadiri program ‘kick-off’ PICK Remaja di Sekolah Menengah Kebangsaan Putrajaya Presint 8 (1) antaranya bersama Menteri Kanan Pendidikan, Datuk Dr Radzi Jidin yang seterusnya menandakan permulaan program vaksinasi itu di seluruh negara.

Dalam pada itu, Ketua Pengarah Kesihatan, Tan Sri Dr Noor Hisham Abdullah berkata, Pihak Berkuasa Kawalan Dadah (PBKD) telah memberikan kelulusan bersyarat kepada semua kanak-kanak remaja yang telah mencapai umur 12 tahun dan ke atas untuk divaksinasi.

“Sehubungan dengan itu, ibu bapa dan penjaga dinasihatkan untuk mendaftarkan anak-anak mereka yang layak menerusi institusi-institusi pendidikan masing-masing dan melalui aplikasi MySejahtera dengan kadar yang segera,” jelasnya.

Tambahnya, institusi-institusi pendidikan, perlindungan, pemulihan dan tahanan dikehendaki mendaftar institusi masing-masing melalui portal vaksinanakku.herokuapp.com bagi membolehkan penjadualan vaksinasi dibuat untuk kanak-kanak yang berada di institusi masing-masing oleh Pejabat Kesihatan Daerah.

Bagi kanak-kanak di luar institusi, menurutnya, pendaftaran vaksinasi dalam aplikasi MySejahtera adalah diperlukan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lawatan ke Cape Town tingkat inovasi pendidikan

Lawatan penanda aras tersebut bertujuan untuk bertukar-tukar praktis terbaik (best practices) antara IKRAM MUSLEH dengan institusi-institusi pendidikan di sana serta mengadakan perbincangan-perbincangan yang berkaitan.

“Sekolah-sekolah di sana mengenal pasti lima hingga 10 nilai untuk diterapkan di dalam dan di luar bilik darjah. Dari situ, aktiviti-aktiviti yang dilaksanakan oleh murid akan ditaksir berdasarkan nilai-nilai tersebut,” ujar Timbalan Pengerusi IKRAM MUSLEH, Puan Hjh Kamaliah Noordin merangkap ketua rombongan lawatan kerja berkenaan.

Tambahnya lagi, praktis ini merupakan sesuatu yang boleh dicontohi dan diperhalusi di sekolah-sekolah IKRAM MUSLEH agar pentaksiran pelajar-pelajar boleh dilakukan dengan lebih berfokus dan tidak terlalu mencapah.

“Terdapat juga sekolah-sekolah yang yurannya percuma tetapi kemudahan dan fasiliti yang ada sangat berkualiti.”

Dalam pada itu, beliau menzahirkan rasa kagum dengan kemudahan persekolahan juga pendidikan yang ada selain para pendidik mereka berusaha bersungguh-sungguh agar dapat membantu komuniti setempat untuk mendapatkan pendidikan terutamanya sekolah-sekolah yang terletak berhampiran dengan kawasan yang majoritinya golongan kurang berkemampuan.

“Dan terdapat juga sekolah yang tinggi kos pengajiannya tetapi fasiliti dan kemudahan di sekolah tersebut sangat bagus dan terjaga,” ujar Kamaliah.

Malahan, ada sekolah-sekolah agama di sana yang memiliki hampir 80% pelajar bukan Islam.

“Ibu bapa bukan Islam ini sangat yakin dengan pendekatan pendidikan Islam yang diguna pakai di sekolah-sekolah agama ini dan menghantar anak-anak mereka supaya anak-anak mereka juga boleh menghayati akhlak Islami yang diterapkan.”

Dalam perkembangan berkaitan, delegasi tersebut telah berpeluang menganjurkan Seminar Best Practices Sistem Kurikulum dan Pentaksiran Pelajar IKRAM MUSLEH dan membentangkan projek International Quality Range Assessment (IQRA).

Delegasi turut berkongsi mengenai peranan dan fungsi International Centre for Educational Excellence (ICEE) selain mendapat input lain daripada para peserta seminar yang hadir seramai lebih daripada 30 orang.

Mereka turut berpeluang melawat Sekolah Tahfiz Jam’eyyatul Qurra dan melihat sendiri suasana pembelajaran di sana.

“Banyak program dan inisiatif bersama yang boleh dianjurkan dan diusulkan dengan sekolah-sekolah yang dilawati ini memandangkan bahasa perantara yang digunakan kebanyakannya dalam Bahasa Inggeris seperti program pertukaran pelajar tahfiz, kelas tanpa sempadan antara pelajar, perbincangan atas talian antara guru dan pelbagai aktiviti lagi agar boleh bertukar-tukar pandangan dan idea,” jelas Kamaliah lagi.

Wakil ICEE, Dr Noor Azlan Ahmad Zanzali merangkap timbalan ketua rombongan turut mengadakan perbincangan sehari selepas seminar mengenai Thematic Learning Quranic Based sementara Pengarah Eksekutif IKRAM MUSLEH, Ustaz Megat Mohamed Amin Megat Mohamed Nor pula membentangkan mengenai projek IQRA.

Ketua Unit Pendidikan Awal Kanak-Kanak IKRAM MUSLEH (PEDA) Dr Azma Mahmood, dan Eksekutif Pendidikan IKRAM MUSLEH, Rohida Jamaludin turut hadir bersama delegasi ini.


Literasi Demokrasi, Kepimpinan: IKRAM Bertemu Speaker Parlimen

KUALA LUMPUR – Pertubuhan IKRAM Malaysia (IKRAM) hari ini mengadakan kunjungan hormat kepada Yang Dipertua Dewan Rakyat, Dato’ Johari Abdul di bangunan Parlimen hari ini.

Pertemuan itu bertujuan membincangkan usaha bagi meningkatkan literasi demokrasi, mengembalikan keyakinan rakyat kepada sistem kepimpinan negara dan membina kepimpinan anak muda.

Delegasi IKRAM diketuai Hj Badlishah Sham Baharin, Presiden IKRAM, Naib Presiden Prof. Dr Hanim Salleh, Setiausaha Agung Hj Shahrul Aman Mohd Saari, Ahli JKP Hj Azman Abd Rashid dan Pegawai Pejabat Presiden, Ya Asrul Yaman Kijas.

Dalam pertemuan itu, Dato’ Johari memberikan maklum balas positif program-program cadangan daripada IKRAM, yang dilihat selari dengan hasrat beliau untuk membawa perubahan di dalam Parlimen.

IKRAM merakamkan penghargaan kepada Dato’ Johari Abdul atas kesudian menerima kunjungan tersebut, dan berharap ia membuahkan kerjasama yang baik dengan pihak Pejabat Yang Dipertua Dewan Rakyat pada masa akan datang.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perlu kreatif tingkatkan keberkesanan media

“Ia merupakan suatu bidang yang sentiasa perlu dikemaskini secara berterusan,” ujar beliau dalam ucapan perasmian Sanggar Kerja IKRAMedia Nasional (SKRIN17) pada Sabtu, 25 Mac lalu di Ara Eventhall@The Atmosphere, Bandar Putra Permai di sini.

Tambahnya, bidang media adalah sesuatu yang mencabar kerana ia sentiasa bergerak dan berubah, dan beliau juga sering mendengar rungutan aktivis media bahawa alat tidak cukup untuk bergerak dan bertugas.

“Ya, memang alat media itu tidak akan pernah cukup kerana ia sentiasa berkembang dan itu adalah cabarannya yang perlu penggerak media fikir dan uruskan,” jelas beliau.

Menyedari bahawa media menjadi lidah kepada organisasi, beliau menyeru aktivis media agar sentiasa kreatif, sentiasa terkini dengan informasi serta sentiasa menyalurkan maklumat-maklumat yang benar, tepat dan cepat.

Che Asmah turut menyarankan agar para penggerak media perlu bersedia dengan cabaran-cabaran yang perlu dihadapi dan mewujudkan jaringan dengan rakan-rakan media yang lain.

Ucapan perasmian, slot sanggar kerja dan sebahagian peserta yang hadir

Dalam pada itu, Prof. Dr. Hj. Arshad Ahmad, Pengerusi Jawatankuasa Penerangan & Media IKRAM berkata, beliau bersikap lebih terbuka dalam sanggar kerja ini bagi mendengar pandangan aktivis media negeri dan insitusi bagi memperkasakan gerak kerja IKRAMedia sepanjang 2017 hingga 2019.

“Hari ini, saya ingin mendengar pandangan-pandangan daripada negeri, aktivis media, supaya yang akan kita hasilkan nanti, benar-benar datangnya daripada idea dan buah fikir daripada mereka yang bergerak,” jelas beliau semasa ucapan aluannya.

Beliau turut menggariskan dua perkara yang perlu dilaksanakan aktivis media iaitu bagaimana meningkatkan visibility IKRAM dan juga bagaimana menyampaikan risalah dakwah menerusi pelbagai pendekatan yang kreatif, moden, sesuai dan memberi impak berkesan kepada masyarakat.

Sanggar kerja tersebut telah dihadiri kira-kira 40 orang penggerak dan aktivis media pusat, negeri, institusi dan agensi IKRAM di mana fasilitator, Hj Zaharuddin Othman mengendalikan slot tersebut dengan jayanya.

Program tersebut juga diselitkan dengan perkongsian perkembangan-perkembangan terkini IKRAMedia Pusat, perkongsian pasukan media Humanitarian Care Malaysia (MyCARE) serta diserikan cabutan bertuah dan beberapa anugerah untuk peserta.

IKRAM Johor telah meraih Anugerah Inovasi Terbaik dengan inovasi Perkongsian 1 Hari 1 Hadis dan MyCARE pula meraih Anugerah Media Institusi Terbaik dengan pengurusan media yang mantap dan berkesan.


Mu-jimat ke mu-bazir?

Inisiatif yang dilakukan NGO WWF Malaysia, Pemuda GEMA, Institut Penyelidikan dan Kemajuan Pertanian Malaysia (MARDI) dan Kelab Harmoni Universiti Teknologi Mara (UiTM) seharusnya dipuji dan dicontohi oleh setiap negeri dan kawasan bagi mengurangkan pembaziran pada bulan Ramadan.

Sebagaimana dilaporkan media, sebanyak 42.1 kilogram makanan yang tidak terjual di bazar Ramadan Shah Alam ‘diselamatkan’ pada hari pertama inisiatif Majlis Bandaraya Shah Alam dan sebanyak 16.4 liter minuman tidak terjual juga berjaya dikumpulkan, menerusi program ‘Food Waste Management – Food Rescue’ yang bermula di tapak bazar Ramadan Seksyen 17, Shah Alam.

Menurut Oriental Daily, Statistik Perbadanan Pengurusan Sisa Pepejal dan Pembersihan Awam (SWCorp) pula menunjukkan kira-kira 20,000 tan makanan dibuang oleh restoran dan hotel setiap minggu pada bulan Ramadan.

Dalam pada itu, langkah yang baik itu telah dilaksanakan oleh MySaveFood anjuran bersama MARDI, SWCorp dan GEMA Negeri Sembilan bersama rakan strategik IKRAM Negeri Sembilan, Sekretariat Kesukarelawanan Mahasiswa (SKM USIM) & Kelab Rekreasi Penduduk Bandar Baru Nilai (KRPBBN), yang mana sebanyak 200.1 kilogram makanan berjaya diselamatkan dan diagihkan di kawasan Cempaka Puri, Nilai.

Bayangkan berapa banyak sehari, di mana-mana pembaziran makanan berlaku apalagi ketika bulan Ramadan yang mulia ini. Situasi sebegini sepatutnya tidak wajar dipandang biasa, tetapi ia perlu difikirkan dengan serius dan berstrategi agar sikap membazir tidak menjadi normal setiap kali bulan Ramadan dan juga pada bulan-bulan lain.

Hakikatnya, situasi itu bukan hanya terjadi di negara kita ini sahaja. Tetapi ‘wabak’ pembaziran makanan pada bulan Ramadan itu meluas juga di seluruh dunia.

Food Aid Foundation adalah sebuah NGO pada tahun 2013 yang merupakan bank makanan di mana pengeluar, pengedar, pemborong, peruncit, syarikat atau orang ramai boleh menderma makanan yang tidak digunakan atau tidak diingini yang kemudian akan dikumpulkan dan diedarkan kepada badan amal, rumah kebajikan, organisasi kebajikan sukarelawan, komuniti pelarian, keluarga miskin, orang miskin dan dapur-dapur.

NGO itu mendapati rakyat Malaysia membuang 15,000 tan sehari sisa makanan. Bayangkan jika didarabkan dengan seminggu atau setahun? Sangatlah besar angka itu bukan?

Selagi ia tidak dibendung dengan serius, selagi itulah ia akan berterusan. Maka, langkah terpenting untuk mengurangkan sisa makanan pada bulan Ramadan adalah dengan mengubah tingkah laku, meningkatkan kesedaran masyarakat, menggubal peraturan, menubuhkan bank makanan (food bank) dan penglibatan masyarakat.

Peraturan dan kempen kesedaran yang efektif perlu giat diadakan agar masyarakat turut sama berkomitmen untuk mengurangkan sampah dan menerapkan gaya hidup yang lebih lestari.

Menubuhkan bank makanan di kawasan kediaman dan juga komersial boleh menjadi kaedah yang sangat berkesan untuk memanfaatkan lebihan makanan secara berperikemanusiaan dan teratur.

Realitinya bank makanan di negara-negara seperti Mesir, India dan Pakistan telah beroperasi dengan jayanya, tetapi ada keperluan mendesak untuk inisiatif seperti ini dalam skala yang lebih besar untuk mengatasi ancaman pembaziran yang melanda ini.

Sebagai contoh lain, UAE adalah sebuah negara yang telah menyediakan garis panduan untuk membuang sisa makanan dan mempermudahkan pemberian lebihan makanan yang disediakan di restoran-restoran.

Sepanjang bulan Ramadan sejak 2015, negara itu juga telah melancarkan inisiatif yang disebut sebagai ‘Rumah Pintar’. Inisiatif tersebut mendorong rakyatnya untuk mengurangkan sampah pada bulan suci Ramadan.

Rumah pintar adalah teknologi pengumpulan sampah dalam bekas elektronik yang mengukur jumlah sampah yang dihasilkan setiap rumah. Inisiatif ini menyasarkan kawasan perumahan yang kebanyakannya mempunyai keluarga besar.

Apa yang menariknya, rumah yang menghasilkan sampah paling sedikit pada bulan Ramadan akan menerima hadiah wang tunai dan sijil untuk mendorong mereka berusaha mengurangkan sampah.

Pada bulan-bulan menjelang Ramadan, media kerajaan di negara-negara Arab melakukan kempen untuk menegur rakyatnya kerana makanan berlebihan. Di media sosial, pemilik restoran dan pelanggan mereka selalu menghindari meja yang berlebihan dan menyajikan makanan mengikut keperluan.

Solidariti jutaan yang berjuang mendapatkan makanan

Ayuh kita telusuri apa yang negara-negara Arab itu lakukan dengan lebihan bahan makanan pada bulan Ramadan.

Di Mesir, Egyptian Food Bank, sebuah entiti bukan kerajaan yang bergantung pada sumbangan melancarkan kempen kesedaran untuk mendesak agar tidak membuang makanan berlebihan dan menyalurkannya kepada yang memerlukan.

Organisasi ini memberi makan kepada 1.8 juta keluarga pada bulan Ramadan yang mana sebilangan makanan ini berasal daripada lebihan jamuan hotel. Dan turut bersama dalam proses mengedarkan makanan ini iaitu sekitar 7,000 pertubuhan di seluruh negara.

Manakala di Arab Saudi, persatuan Kyairat dan Itaam melancarkan beberapa inisiatif untuk menyebarkan budaya menyelamatkan lebihan makanan di hotel, restoran dan ruang persidangan seterusnya menyampaikannya kepada yang memerlukan dan semua itu dilakukan oleh beberapa badan sukarelawan.

Di UAE, inisiatif Emirates Food Bank dan projek Preservation of Grace telah dilancarkan di bawah pengendalian Yayasan Bulan Sabit Merah Emirates serta inisiatif individu.

Seterusnya di Qatar, pasukan Wahhab mengumpulkan lebihan makanan dan mengagihkannya kepada yang memerlukan.

Di Jordan pula, inisiatif Family Kitchen yang telah dilancarkan pada tahun 2009 oleh puluhan sukarelawan dalam kalangan belia bekerjasama dengan hotel untuk menyelamatkan sisa makanan daripada dibuang ke tong sampah, menyusun dan mengemasnya dengan cara yang baik, dan mengedarkannya semula kepada mereka yang memerlukan melalui pusat pengedaran.

Di Maghribi melalui persatuan Zero Hungry, sukarelawan muda mengumpulkan lebihan makanan dari keluarga, restoran dan hotel dan menyebarkannya kepada yang memerlukan.

Setiap hari terlalu banyak ibu bapa di seluruh dunia berjuang untuk memberi makanan berkhasiat kepada anak-anak mereka. Di dunia di mana kita menghasilkan makanan yang mencukupi untuk memberi makan kepada semua orang, 821 juta orang (1/9) masih tidur dengan perut kosong setiap malam. Lebih daripada itu, sepertiga mengalami kekurangan zat makanan.

Membasmi rasa lapar dan kekurangan zat makanan adalah salah satu cabaran besar masa kini. Bukan hanya akibat daripada makanan yang tidak mencukupi, makanan yang tidak berzat juga menyebabkan penderitaan dan kesihatan yang buruk serta memperlambatkan kemajuan dalam banyak bidang pembangunan lain seperti pendidikan dan pekerjaan.

Dunia telah mencapai kemajuan besar dalam mengurangkan kelaparan. Terdapat 216 juta orang yang lebih lapar daripada pada tahun 1990-92, walaupun terdapat peningkatan 1.9 bilion penduduk dunia. Walaupun ada jalannya, tetapi tidak ada satu pun organisasi yang dapat mencapai zero hunger (sifar kelaparan) jika berfungsi sendiri.

Sekiranya kita ingin melihat dunia yang bebas daripada kelaparan pada tahun 2030. Oleh itu, kerajaan, warganegara, organisasi masyarakat sivil dan sektor swasta mesti bekerjasama untuk melabur, berinovasi dan mencipta penyelesaian yang berkekalan.

Sebagai tambahan kepada inisiatif itu, rasionalnya para ahli agama, imam masjid juga memainkan peranan penting dalam mendidik dan memotivasi umat Islam untuk mengikuti prinsip-prinsip Islam seperti yang disebutkan dalam al-Quran dan hadis.

Kita juga punya kaedah yang terbaik lagi rasional untuk mengurangkan pembaziran makanan pada bulan Ramadan iaitu menunjukkan solidariti dengan berjuta-juta orang di seluruh dunia yang berjuang untuk mendapatkan sekali makan setiap hari.

Marilah kita mulakan dengan diri kita muhasabah bersama. Sedangkan kita gigih melakukan ibadah, janganlah melakukan satu perkara yang ditegah Yang Maha Esa iaitu membazir. Maka, rancanglah pemakanan kita sekeluarga, jangan sampai menjadi sisa dan dibuang begitu saja.

Jangan biarkan pembaziran menjadi kebiasaan! Mu-jimat ke mu-bazir?

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bubar Parlimen Musim Banjir Tidak Wajar

Pertubuhan IKRAM Malaysia (IKRAM) memandang serius ura-ura untuk membubarkan Parlimen pada waktu terdekat.

Dengan ramalan banjir yang bakal melanda negara pada penghujung tahun ini dan awal tahun hadapan, tindakan membubarkan Parlimen pada waktu ini adalah satu tindakan yang tidak bertanggungjawab.

Melaksanakan Pilihan Raya Umum (PRU) ketika rakyat sedang bergelut dengan banjir adalah satu kezaliman yang disengajakan kepada rakyat, malah kerajaan juga akan menanggung kerugian yang besar.

IKRAM berpandangan bahawa kerajaan hendaklah memberi tumpuan kepada menyelesaikan permasalahan ekonomi dan kejatuhan nilai ringgit, khususnya yang berkaitan dengan kenaikan mendadak kos sara hidup.

IKRAM juga mencadangkan agar kerajaan meluluskan Akta Pendanaan Politik sebelum PRU15 supaya pendapatan dan perbelanjaan semasa PRU dapat dipantau dengan tersusun dan mengelakkan gejala rasuah.

IKRAM menyambut baik penguatkuasaan pindaan undang-undang larangan Ahli Dewan Rakyat bertukar parti (Akta A1663) yang bermula pada 5 Oktober 2022, selepas diperkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

PRU merupakan satu amalan demokrasi yang sangat penting bagi negara serta melibatkan semua rakyat yang layak mengundi. Tindakan membubarkan parlimen secara tergesa-gesa adalah tidak wajar sama sekali. Kepentingan rakyat dan negara perlu sentiasa menjadi keutamaan dalam apa juga keadaan.

Haji Badlishah Sham Baharin
Presiden
Pertubuhan IKRAM Malaysia


Penyelesaian yang adil, menyeluruh untuk Palestin

Pada 20 Januari 2021, Joe Biden dengan rasminya telah menyandang jawatan Presiden Amerika Syarikat (AS) ke 46. AS di bawah pimpinan seorang presiden baru ini diharapkan dapat mengembalikan proses menyelesaikan konflik Israel dan Palestin ke meja rundingan atau jalan diplomatik.

Pada November tahun lalu, secara tegasnya pemimpin Palestin menyatakan harapan yang tinggi untuk melihat hubungan negaranya dengan Washington dapat dipulihkan semula selepas pelbagai ‘kerosakan’ yang telah dicetuskan oleh Donald Trump, mantan presiden AS.

Sebagaimana yang dilaporkan Arab News, bekas Datuk Bandar Bethlehem dan Ahli Dewan Kebangsaan Palestin, Vera Baboun berkata:

“Rakyat Palestin meletakkan harapan yang tinggi kepada kerajaan AS yang baharu berhubung soal keamanan dan kami berharap Joe Biden akan memberikan reaksi positif untuk mengundang Presiden Palestin, Mahmoud Abbas ke seminar antarabangsa bagi keamanan pada tahun 2021,” katanya.

Tidak terkecuali negara Islam lainnya termasuk Malaysia juga turut berharap perubahan positif bakal berlaku dalam suasana global di bawah pemerintahan Joe Biden itu. Terbaharu, Raja Jordan, Raja Abdullah II dalam wawancara dengan Pejabat Berita Jordan berkata:

“Wilayah dan dunia kita tidak dapat mencapai keamanan, kestabilan dan kedamaian yang kita cari tanpa mencapai penyelesaian yang adil dan menyeluruh untuk masalah Palestin.”

Tegasnya lagi, penyelesaian ini mesti memenuhi semua hak sah rakyat Palestin dan beliau menganggap bahawa masalah Palestin, untuk Jordan, adalah masalah utama yang menekankan usaha berterusan negaranya untuk mengaktifkan proses perdamaian dan memastikan bahawa ia mencapai penyelesaian segera.

“Kami juga terus memikul tanggungjawab untuk melindungi dan menjaga tempat-tempat suci umat Islam dan Kristian di al-Quds al-Sharif berdasarkan sejarah dan atas kesucian ini.”

Dalam pada itu, beliau berusaha menumpukan semua kemampuan yang ada untuk melindungi tempat-tempat suci di Jerusalem dan melindungi identiti Arab, Islam dan Kristian.

Jabatan Wakaf Jerusalem yang bergabung dengan Kementerian Wakaf, Tempat Suci dan Hal Ehwal Islam Jordan mengawasi Masjid al-Aqsa dan pemberian wakaf kota Jerusalem yang diduduki menurut undang-undang antarabangsa, yang mana Jordan adalah pihak berkuasa tempatan terakhir yang mengawasi kesucian ini sebelum penjajahannya oleh Israel.

Pada sisi yang lain, Raja Abdullah menunjukkan bahawa negaranya telah menjalinkan hubungan serantau dan antarabangsa dengan landasan kejujuran, kejelasan dan ketelusan yang kukuh.

Beliau menjelaskan bahawa dasar kerajaannya bertujuan untuk membangun dan memperkuatkan hubungan keagamaan dan antarabangsa berdasarkan kerjasama serta prinsip hubungan baik.

Dilaporkan bahawa rundingan telah terhenti antara pihak Palestin dan Israel sejak April 2014. Israel telah menolak untuk membebaskan tahanan lama, menghentikan penjajahan dan menerima sempadan pra-1967 sebagai asas penyelesaian dua negara.

Negara Jordan sedang berusaha untuk meneruskan proses perdamaian dan sering mengecam dasar Israel yang menghalang rundingan serta mengancam penubuhan negara Palestin yang merdeka pada masa depan.

Projek penyelesaian dan ‘Judaization’ untuk kota Jerusalem yang dijajah adalah salah satu dasar Israel yang terkenal, yang mana kerajaan meminta masyarakat antarabangsa untuk menekan Tel Aviv agar menghentikannya.

Pertubuhan Bangsa-Bangsa Bersatu (PBB) pada 8 Disember 2020 lalu telah mengadakan seminar maklumat mengenai konflik Israel-Palestin, peluang perdamaian dan cabaran semasa.

Acara yang diadakan setiap tahun itu bertujuan untuk mengumpulkan wartawan, pakar media, kumpulan pemikir, diplomat dan ahli akademik dari Palestin, Israel, Timur Tengah, Eropah, Amerika Syarikat dan bahagian lain di dunia untuk membincangkan isu-isu dan trend media yang berkaitan dengan konflik Israel – Palestin.

Pengarah Simposium dan Ketua Setiausaha Jenderal Jabatan Komunikasi Global PBB, Melissa Fleming membacakan pesanan daripada Setiausaha Jeneral, Antonio Guterres yang menyatakan:

“29 tahun yang lalu, acara tahunan ini dilahirkan untuk membantu meningkatkan keamanan dan persefahaman antara Israel dan Palestin. Sayangnya, kemungkinan mencapai perdamaian ini sekarang jauh lebih mencabar daripada sebelumnya.”

Tambahnya, beliau memahami rasa putus asa yang mendalam dalam kalangan rakyat Palestin dengan menyatakan bahawa impian satu generasi demi generasi telah luntur oleh konflik lebih setengah abad berikutan penjajahan yang berlaku.

Setiausaha Agung PBB itu juga turut mengakui prihatin dan menzahirkan aspirasi rakyat Palestin untuk hidup dalam keamanan dan kedamaian.

Melissa Fleming dengan tegasnya berkata, beliau akan terus bersuara menentang sebarang usaha yang merosakkan perdamaian dan menjauhkan kedua-dua pihak dari rundingan yang membina, mendesak para pemimpin Israel dan Palestin untuk meneruskan dialog yang bermakna serta menyambut semua inisiatif antarabangsa yang dapat membantu merealisasikan perdamaian yang adil dan menyeluruh antara kedua-dua bangsa tersebut.

Perbincangan panel itu diadakan beberapa hari selepas perayaan Hari Solidariti Antarabangsa dengan Rakyat Palestin, yang bertepatan dengan penerimaan Resolusi Majlis Umum 181 yang membahagikan Palestin menjadi dua negara.

Ketua Jawatankuasa Pelaksanaan Hak-hak yang Tidak dapat Dielakkan daripada Rakyat Palestin, Sheikh Nian mengatakan bahawa inilah waktunya yang mana rakyat Palestin tidak hanya perlu menyatakan solidariti, tetapi juga memerlukan tindakan penegasan.

“Setelah 73 tahun, hanya satu negara yang didirikan dan sebuah negara Palestin belum ditubuhkan,” tegas Fleming.

Menurut sejarah, sejak tahun 1967 lagi berjuta-juta rakyat Palestin hidup dalam kepungan di tanah air mereka sendiri atau sebagai pelarian tidak dapat kembali ke kediaman mereka semula.

Selain itu, dalam beberapa tahun terakhir ini media telah mengarahkan konflik lain di wilayah tersebut dan memusatkan perhatian kepada beberapa aspek konflik iaitu mengenai perjuangan damai jutaan rakyat Palestin yang menginginkan kehidupan yang lebih baik.

Jelas di sini, satu-satunya cara untuk mencapai perdamaian di Timur Tengah adalah melalui penyelesaian damai konflik Palestin-Israel.

Media juga berperanan penting dan besar dalam meningkatkan kesedaran, memberi maklumat yang tepat lagi jelas kepada orang ramai serta berperanan mendokumentasikan sejarah tersebut.

Pandemik COVID-19 menimbulkan cabaran di wilayah Palestin yang dijajah. Penjajahan tersebut telah mengakibatnya berlakunya sekatan terutama ketika mengenakan tindakan penutupan di kawasan-kawasan di bawah kawalan Palestin dan Israel.

Tahap kemiskinan telah meningkat dan dengan pembongkaran rumah terutamanya di Jerusalem yang diduduki, penderitaan rakyat Palestin di daerah-daerah itu semakin memburuk.

“Gaza sudah mengalami sistem kesihatan yang kekurangan banyak sumber daya yang diperlukan. Kami menderita masalah kesihatan, kekurangan ubat-ubatan, dan masalah dengan kepakaran dan kakitangan perubatan,” kata Pegawai Sistem Kesihatan di pejabat Pertubuhan Kesihatan Sedunia di Gaza Dr Khaled Abu Samaan.

Dengan adanya wabak seperti Covid-19 ini, keadaan menjadi semakin parah dan masalah meningkat, sama ada dengan peningkatan permintaan terhadap sistem kesihatan khususnya disebabkan oleh peningkatan kemiskinan, dan pengangguran akibat daripada faktor pandemik dan ekonomi.

Menurut  laporan, pada akhir tahun lalu dianggarkan lebih 30,000 orang telah dijangkiti Covid-19 yang mana kira-kira 10,000 kes aktif, 364 kes memerlukan kemasukan ke hospital untuk rawatan, 229 kes daripadanya di bawah terapi oksigen berterusan atau serius dan kritikal, 47 kes di ventilator, kadar kematian adalah 0.7 peratus dan kadar kes positif adalah 14 peratus daripada jumlah ujian yang dilakukan di Gaza.

Manakala yang terbaharu di Tebing Barat yang menjadi penempatan 2.8 juta rakyat Palestin setakat ini merekodkan lebih 108,000 kes positif Covid-19 termasuk 1,325 kematian. Seterusnya Gaza yang dibelenggu kemiskinan dan didiami dua juta penduduk pula mencatatkan lebih 51,000 kes positif termasuk 523 kematian.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sambutan penuh harmoni

Sambutan dirasmikan oleh Timbalan Menteri Pendidikan, YB Pn Teo Nie Ching dengan kehadiran Ketua Unit Pendidikan UNESCO Jakarta, Dr Mee Young Choi.

Dalam ucapan perasmian, beliau berkata, program seperti Sambutan Hari Bahasa Ibunda Antarabangsa amat penting dalam usaha meningkatkan perpaduan antara rakyat Malaysia.

“Kita hidup dalam negara yang rakyatnya berbilang agama, berbilang bangsa, berbilang bahasa dan budaya,” ujarnya kepada kira-kira 200 hadirin.

Katanya, Kementerian Pendidikan sentiasa memberikan peluang kepada rakyat untuk mendapat pendidikan terbaik yang ditawarkan termasuklah pendidikan dalam bahasa ibunda.

Tambahnya, ia dapat dilihat melalui penawaran program ijazah sarjana muda perguruan untuk SJK Cina dan SJK Tamil telah ditingkatkan pada tahun ini berbanding tahun lalu.

“Peningkatan penawaran ini menunjukkan bahawa kerajaan Pakatan Harapan mementingkan pendidikan bahasa ibunda dan kita memikirkan keperluan-keperluan guru-guru bahasa ibunda pada masa hadapan. Namun, kita menyanjung Bahasa Malaysia sebagai bahasa kebangsaan,” jelas Teo Nie Ching.

Selain pameran lukisan dan esei dalam bahasa ibunda, Majlis Sambutan Hari Bahasa Ibunda Antarabangsa 2020 diserikan dengan Deklarasi Hari Bahasa Ibunda Antarabangsa oleh enam wakil kaum, persembahan tarian Bidayuh ‘Rajang Beuh’, nyanyian lagu-lagu perpaduan dalam bahasa Kadazandusun, alunan merdu seruling Orang Asal suku Semai, pensol dan deklamasi sajak Usman Awang ‘Bahasa Bonda’ dalam enam bahasa.

Meraikan penyertaan anak muda, forum ‘Bahasa Ibunda 2020: Apa Peranan Milenial?’ telah berlangsung menampilkan empat wakil kaum sebagai panelis iaitu Dr Daniel Iqram (IKRAM), Wong Yan Ke (KLSCAH), Lavaniya Nagarajan (Tamil Foundation) dan Shaniera Seliman (The Center for Orang Asli Concerns – COAS) serta moderator Khadijah Khalid.

Masing-masing berkongsi situasi dan cabaran setiap kaum untuk mengekalkan penggunaan bahasa ibunda dalam kalangan anak muda serta berkongsi inisiatif serta peranan mereka untuk mempertahankannya.

Pengarah Sambutan Hari Bahasa Ibunda Antarabangsa 2020, Ustaz Megat Mohamed Amin Megat Mohd Nor merakamkan penghargaan kepada semua pihak yang bekerjasama serta menaja bagi menjayakan sambutan pada tahun ini.

Penganjur utama sambutan ini ialah Pertubuhan IKRAM Malaysia (IKRAM), Tamil Foundation, LLG Culture & Development, Jaringan Orang Asal Se-Malaysia (JOAS) dan Persekutuan Persatuan-Persatuan Lembaga Pengurus Sekolah Cina Malaysia (Dong Zong).

Ia turut mendapat kerjasama Kuala Lumpur & Selangor Chinese Assembly Hall (KLSCAH), Gabungan Persatuan Guru-Guru Sekolah Cina Malaysia (Jiao Zong), Merdeka University dan The Association of Graduate Universities & Colleges in China, Malaysia (Liu Hua).

Ia juga dijayakan oleh rakan strategik sambutan iaitu The Malaysia National Commisssion of UNESCO (NATCOM Malaysia), Gabungan Bertindak Malaysia (GBM) dan Inisiatif Pengislahan Pendidikan Nasional (IPPN).


Mangsa Gangguan Seksual Perlu Tampil Bersuara

SERI KEMBANGAN – Wanita IKRAM menyeru agar mangsa-mangsa gangguan seksual tidak berdiam diri dan mengambil langkah sewajarnya bagi mempertahankan maruah, rohani, fizikal dan mental mereka.

“Langkah pertama yang disarankan kepada mangsa-mangsa gangguan seksual adalah untuk tampil bersuara dan melaporkan perbuatan pelaku tersebut kepada pihak berkuasa,” kata Ketua Wanita IKRAM, Ustazah Sallawahiu Mohd Salleh dalam satu kenyataan media pada Selasa.

Beliau yang melahirkan keprihatinan ekoran pendedahan yang dibuat oleh seorang pelakon remaja baru-baru ini mengenai serangan seksual yang dilaluinya semasa kecil menjelaskan, semestinya untuk tampil bersuara, mangsa memerlukan kekuatan dan keberanian.

“Oleh itu, mangsa gangguan seksual turut disarankan mendapatkan sokongan mental dan emosi daripada individu yang dipercayai ataupun merujuk masalah mereka kepada pihak kaunselor yang terlatih,” jelas beliau.

Menurut Ustazah Sallawahiu, mereka juga disaran untuk mendapatkan rawatan dan perlindungan daripada pihak yang tepat agar kesejahteraan dan keselamatan mereka sentiasa dilindungi dan tidak berasa keseorangan dalam mendapatkan keadilan dan pembelaan.

Selain mangsa ujarnya, masyarakat juga memainkan peranan dalam memerangi gangguan seksual daripada terus berlaku.

“Setelah suatu laporan gangguan seksual difailkan oleh mangsa kepada pihak berkuasa, orang ramai dinasihatkan untuk tidak mengganggu mangsa dan pelaku serta memberi kepercayaan kepada pihak berkuasa untuk menjalankan siasatan dengan telus dan adil,” tambahnya.

Beliau turut menggesa supaya siasatan yang dijalankan oleh pihak berkuasa mestilah telus dan adil agar pembelaan dapat diberikan kepada pihak-pihak yang terlibat.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Wanita IKRAM WP desak kerajaan kawal pornografi

Dalam satu sidang media yang diadakan di Ibu Pejabat Pertubuhan Jamaah Islah Malaysia (JIM), Pusat Bandar Melawati dekat sini Isnin lalu, gabungan tersebut berpandangan bahawa kepesatan perkembangan dunia teknologi maklumat dan komunikasi turut menimbulkan kegusaran kerana gejala kebanjiran bahan-bahan berbaur pornografi dan yang berbentuk ‘hardcore’ pornografi dapat diakses dengan mudah oleh pengguna internet bawah umur iaitu kanak-kanak dan remaja.

“Terdedah kepada unsur-unsur pornografi boleh mengakibatkan pelbagai kesan yang tidak sihat seperti menggalakkan seks luar nikah dan penzinaan,  dan juga penganiayaan seksual kanak-kanak dan keganasan seks” tegas jurucakap gabungan, Dr Hjh Niekmah Adam yang juga merupakan Ketua Wanita IKRAM Wilayah Persekutuan.

Menurutnya lagi, kajian oleh sekumpulan penyelidik Institut Pengajian Sains Sosial Universiti Putra Malaysia mendapati 22 peratus remaja Melayu gemar melayari laman web lucah sama ada di rumah atau di kafe siber.

Sementara itu, Google Trends mendedahkan bahawa Malaysia kini berada di tangga kelapan bagi negara yang penduduknya paling banyak mencari maklumat mengenai seks di internet.

Menurut kenyataan media itu lagi, media massa elektronik seperti stesen televisyen tempatan lebih kerap menonjolkan budaya hedonisme melampau berbanding nilai agama. Berita-berita seperti rogol, rompakan dan perbuatan buruk lain dalam media cetak pula kadang-kala ditulis secara terperinci dan ‘explicit’ serta kerap disensasikan. Tindakan ini hanya akan menjadi pencetus rasa ‘ingin tahu dan mencuba’ sebahagian pembaca. Penerbitan majalah pula sepatutnya mempunyai motif yang jelas, bukan sekadar menyebarkan gosip dengan selitan gambar-gambar yang memberahikan.

Gabungan NGO tersebut seterusnya mendesak supaya:

1.	Kerajaan mengambil langkah serius untuk mengawal kebanjiran bahan pornografi di internet dan media massa.  2.	Kementerian Perdagangan Dalam Negeri, Koperasi dan Kepenggunaan mengambil tindakan undang-undang yang tegas dan lebih berat kepada mana-mana pihak yang menjual dan mengedarkan bahan pornografi dan mengawal lambakan VCD lucah di pasaran.

3.	Kementerian Dalam Negeri mengawal penerbitan buku, majalah dan akhbar yang memaparkan cerita, berita dan grafik yang mengandungi unsur-unsur kelucahan melampau.

4.	Peningkatan penguatkuasaan hukuman dilakukan. Hukuman berbentuk denda dilihat tidak mampu memberi kesedaran kepada pengedar VCD lucah. Sewajarnya kerajaan mempertimbangkan hukuman yang lebih keras.

5.	Kementerian Penerangan, Komunikasi dan Kebudayaan lebih serius dan konsisten mengawal baan-bahan siaran sama ada di stesen penyiar kerajaan mahupun swasta secara telus. Hak penapisan kandungan bahan siaran yang diberikan kepada sesetengah stesen penyiar perlu ditarik balik dan Lembaga Penapisan Filem yang dilihat gagal memainkan peranan dan fungsinya perlu dinilai semula.

6.	Ibu bapa memainan peranan aktif mendidik kanak-kanak dan remaja agar mereka mempunyai benteng kawalan diri yang mantap terhadap gejala negatif sejak kecil lagi.

Selain Wanita IKRAM Wilayah Persekutuan dan Wanita JIM Kuala Lumpur, gabungan NGO terbabit turut dianggotai An-Nidaa’, Women Institute for Research, Development and Advancement, Persatuan Kebajikan Darul Najah, Nisa’ Wilayah Persekutuan, Persatuan Wanita dan Ibu Tunggal Hulu Kelang dan Angkatan Belia Islam Malaysia (ABIM) Wilayah.


Penyelesaian lebih harmonis melalui perbincangan tertutup

Menurut Pengerusi Jawatankuasa Pendidikan IKRAM, Prof. Dr Omar Yaakob, IKRAM telah menganjurkan satu perbincangan meja bulat mengenai isu ini pada 14 Julai lalu yang melibatkan pertubuhan-pertubuhan pendidikan Cina di Malaysia.

Katanya, pertubuhan tersebut ialah Dong Zong, Jiao Zong, LLG Centre, Centre for Malaysian Chinese Studies, KLSCAH dan Gabungan Lembaga-lembaga Sekolah-sekolah Cina Selangor & Kuala Lumpur.

“IKRAM menganjurkan perbincangan ini bagi mendapatkan maklumat terkini mengenai UEC serta mengenal pasti titik-titik pertikaian dan persefahaman tentang isu pengiktirafan UEC,” kata beliau.

“Kami telah menyuarakan keprihatinan dan kegusaran masyarakat Melayu Muslim terhadap pengiktirafan UEC.”

Sebelumnya, wakil Dong Zong telah memberi penerangan mengenai sistem  pendidikan Cina dan peperiksaan UEC yang mereka kendalikan.

“IKRAM meminta aktivis pendidikan Cina untuk mengambil kira perkara-perkara tersebut dalam usaha mendapatkan pengiktirafan kepada sijil UEC sebagai syarat am kemasukan ke IPTA,” tegas Omar.

Dalam perkembangan berkaitan, beliau turut mencadangkan beberapa jalan penyelesaian yang diharapkan boleh diterima oleh semua pihak.

“Walaupun belum ada  kata sepakat,  perbincangan merumuskan bahawa  perkongsian sebegini perlu diteruskan  untuk merapatkan jurang kefahaman dan persefahaman antara satu sama lain.”

Justeru, beliau bersetuju untuk melibatkan lebih banyak pihak dalam perbincangan yang akan datang.

“Perbincangan memohon semua pihak  berpegang kepada sikap bertolak ansur dan mengambil langkah yang memberi kemaslahatan terbaik kepada pembangunan peradaban sejahtera di tanah air,” tambah Omar lagi.

Sebagai langkah proaktif jelasnya, aktiviti-aktiviti kokurikulum berbentuk silang budaya dan pemerkasaan Bahasa Melayu ditingkatkan di antara Sekolah Menengah Persendirian Cina (SMPC) dan sekolah-sekolah lain.

“Dalam hal ini, aktiviti silang budaya yang dipelopori oleh sekolah-sekolah rangkaian IKRAM MUSLEH boleh dijadikan contoh.”

Pada 11 Jun lalu, Jawatankuasa Pendidikan IKRAM telah menyerahkan kertas kerja berbentuk cadangan dan pandangan mengenai pendidikan di Malaysia kepada Menteri Pendidikan, YB Dr Maszlee Malik, yang turut menyentuh isu pengiktirafan UEC.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


HCF rai 2,000 saudara baru

Beliau menyatakan demikian ketika berucap dalam Majlis Iftar Perdana Amal Hidayah Centre kali ke-15 bertemakan ‘Sebarkan Rahmah, Santuni Ummah’ pada 25 Mei lalu di Dewan Kristal, TM Convention Centre di sini.

Katanya, HCF kini mempunyai 30 cawangan, 60 orang kakitangan dan 50 pusat operasi di seluruh negara.

“Antara usaha berterusan yang dijalankan ialah menguruskan pengislaman saudara baru, memberikan bimbingan, didikan, kaunseling, membangunkan potensi saudara-saudara baru di seluruh negara,” ujarnya lagi.

Beberapa anugerah turut disampaikan kepada saudara baru iaitu Nurul Ain Sumayyah Abdullah (Anugerah Saudara Baru Harapan), Mohamad Firdaus Abdullah (Anugerah Saudara Baru Tauladan) dan Wan Siti Aisyah Abdullah (Anugerah Khas Saudara Baru).

Anugerah disampaikan oleh Presiden Pertubuhan IKRAM Malaysia (IKRAM), Dr Hj Mohd Parid Sheikh Ahmad yang turut merasmikan majlis tersebut. Majlis turut diserikan dengan persembahan penyanyi terkenal tanah air, Faizal Tahir serta celoteh dan lagu spontan DJ Mawi dan DJ Anas daripada radio Zayan.

Sementara itu, Etiqa Family Takaful Bhd & Etiqa General Takaful Bhd menyampaikan mock cheque sumbangan RM120,000 kepada HCF melalui Ahli Lembaga Pengarahnya, Prof Dr Abdul Rahim Abdul Rahman dan Worldwide Holdings Bhd menyampaikan sumbangan sebanyak RM15,000 melalui Ketua Bahagian Komunikasi Korporat, Tuan Haji Ami Nardin Haji Ishak.

Turut hadir dalam majlis tersebut Pengerusi Ahli Lembaga Pemegang Amanah HCF, Datin Paduka Hjh Che Asmah Ibrahim,  Penasihat Gabungan Dakwah Malaysia (GDM) Hj Adam Mohd Said, Ahli Lembaga Pemegang Amanah HCF, Syed Adnan Al-Habsyi, Setiausaha Sulit Kanan Menteri Perpaduan Negara dan Integrasi Nasional, Tuan Alan Kirupakaran, Ahli Dewan Negeri (ADUN) Banting, YB Lau Weng San serta wakil-wakil agensi kerajaan dan NGO.


Memburu 10 malam terakhir Ramadan, lailatulqadar

Salam Ramadan al-Mubarak kepada semua warga Muslim di seluruh pelusuk dunia. Warkah ringkas saya ini saya fokuskan untuk membicarakan tentang 10 malam terakhir Ramadan.

Apa yang ditulis di bawah bukan perkara baru, ia lebih kepada ulangan tazkirah yang selalu kita dengar atau baca.

Seperti kita maklum, 10 malam terakhir Ramadan dicatat dalam al-Quran seperti yang difirmankan Allah dalam Surah al-Fajr ayat 2 ( وَلَيَالٍ عَشْرٍۢ  ) bermaksud, “..dan malam-malam yang sepuluh.”

Seperti kita maklum, 10 hari terakhir Ramadan merupakan puncak amalan Rasulullah SAW. Diriwayatkan dalam satu hadis bahawa Rasulullah SAW apabila masuk 10 hari terakhir Ramadan, baginda bangun tahajjud malam, mengikat ketat kainnya (simbolik kepada panjangnya ibadat baginda) dan mengejutkan ahli keluarganya untuk qiamullail.

Dalam hadis lain pula, Allah turun ke langit dunia (langit yang terendah) untuk memperkenankan doa-doa hamba-Nya hingga waktu fajar, dan banyak lagi hadis-hadis lain termasuklah hadis-hadis berlakunya lailatulqadar antara 10 malam terakhir Ramadan ini.

Apa itu lailatulqadar? Ia merupakan satu malam yang amalan pada malam tersebut LEBIH BAIK daripada seribu bulan. Berapa banyakkah kebaikannya, hanya Allah yang tahu.

Ulama tafsir menyatakan, apabila Allah tidak tentukan bilangan kebaikan, maka ia tidak terhitung banyaknya kerana Allah itu amat pemurah kepada hamba-Nya yang meminta.

Nah, lihatlah betapa beruntungnya sesiapa yang mengejar 10 malam terakhir pada bulan Ramadan ini.

Izinkan saya membuat sedikit analogi kenapa 10 malam terakhir Ramadan ini sangat penting.

Kalau kita menyertai larian 100 meter, di manakah poin yang paling penting? Tentunya di meter-meter terakhir larian kan? Juara dunia ditentukan di pecutan terakhir.

Kalau kita bermain golf, di bahagian mana yang penting sekali, tentunya pemain golf tahu hingga ada pantun menarik tentang main golf, “Apa guna tee off jauh, kalau tidak boleh dapat par.”

Kalau kita bermain bola, saat manakah yang paling penting kalau bukan minit-minit terakhir atau kalau terpaksa penalti, jaringan penalti terakhir jadi penentu.

Kalau kita bekerja sebagai pensyarah, bahagian mana yang paling penting kalau bukan menjadi seorang profesor yang juga merupakan hentian terakhir seorang ahli akademik.

Kalau kita menjadi petani, bahagian mana tanaman kita yang penting? Apa guna benih padi menghijau kalau di hujungnya hanya hampa padi diperolehi atau habis dimakan musuh tanaman?

Semua penanam padi atau getah atau sawit hatta durian menunggu bahagian akhir tanamannya untuk menentukan ia berjaya atau tidak.

Kalau kita penjawat awam, jawatan yang terakhir seperti Turus atau Jusa paling didamba sebelum bersara.

Kalau seorang itu berniaga, bukan modal sebagai ukuran tetapi sebanyak mana untung pada akhir perniagaan yang diperolehi. Semuanya di hujung jalan.

Kalau seorang pelajar universiti, tiada guna belajar kalau tidak graduasi, dan graduasi hanya datang pada hujung pengajian.

Nah, semua analogi ini memperlihatkan kepada kita bahawa sunnah hidup ini telah Allah tunjukkan kepada kita bahawa simbolik kehidupan terpapar pada 10 malam terakhir Ramadan.

10 malam terakhir Ramadan bukan seperti perlawanan bola atau larian maraton atau jarak dekat, ia bukan seperti bermain golf atau bertani, ia tidak layak dibandingkan dengan segala urusan duniawi ini.

Ia adalah anugerah Allah kepada hamba-hamba-Nya yang mendambakan keampunan Allah, yang merindukan rahmat Allah, yang menitipkan bait-bait doa kepada-Nya lalu diperkenankan permintaannya.

Ia tetap datang dan ia tetap akan pergi. Maka seperti yang Rasulullah SAW sabdakan, rugilah orang yang datang Ramadan kepadanya, tetapi ia tidak memperolehi apa-apa daripada kedatangan Ramadan ini. Moga kita dikecualikan daripada golongan ini.

Untuk itu, rebutlah peluang ini. Kalau perlu cuti rehat, ambillah cuti andai kita tahu kelebihan 10 malam terakhir Ramadan ini.

Untuk membolehkan kita mendapat kekuatan qiamullail pada malam hari, maka kita perlu ada waktu rehat dan tidur yang cukup pada siang hari.

Tidak mungkin kita dapat qiamullail pada malam hari kalau jadual kerja kita penuh pada siang hari.

Selamat mengejar 10 malam terakhir bulan Ramadan yang sudah berada di ambang kini.

Al-Faqir Ilallah
Dato’ Dr Hassan Basri Awang Mat Dahan
Timbalan Presiden IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Selangor kekal rekod kes baharu tertinggi

“Negeri Selangor kekal mencatatkan kes baharu tertinggi dengan 441 kes dalam tempoh 24 jam lalu.”

Beliau berkata, daripada jumlah kes baharu itu, terdapat tiga kes import yang mendapat jangkitan dari luar negara, manakala tiga kluster baharu dikesan masing-masing satu di Kuala Lumpur, Sabah dan Johor.

“Selepas Selangor, Wilayah Persekutuan Kuala Lumpur mencatatkan kes harian baharu sebanyak 284 kes dan diikuti Sabah dengan 196 kes, seterusnya Johor yang mencatatkan 156 kes baharu semalam,” jelasnya dalam satu kenyataan.

Berikutan itu, 134 kes atau 10 peratus daripada kes baharu melibatkan kluster di penjara dan depot tahanan Imigresen iaitu Kluster Penjara Jalan Harapan di Selangor dengan 58 kes, Kluster Tembok Gajah, Johor (56 kes), Kluster Tembok, Kedah (10 kes), Kluster Penjara Seberang Perai, Pulau Pinang (lapan kes) dan Kluster Penjara Kepayan, Sabah (dua kes).

“Sebanyak 1,067 kes sembuh yang menjadikan jumlah kumulatif kes discaj sebanyak 77,309 atau 82.9 peratus dari keseluruhan kes.”

Terdahulu, pertambahan empat kes kematian dalam tempoh 24 jam lepas menjadikan jumlah kes kematian akibat Covid-19 di Malaysia sebanyak 437 kes dan sebanyak 116 kes dirawat di ICU dengan 57 daripadanya memerlukan alat bantuan pernafasan.

Dalam perkembangan lain, pada Jumaat, Menteri Kanan (Keselamatan), Datuk Seri Ismail Sabri Yaakob berkata Perintah Kawalan Pergerakan Bersyarat (PKPB) di Selangor, Kuala Lumpur dan Sabah yang tamat Ahad ini dilanjutkan sehingga 31 Disember.

“Keputusan itu dibuat berikutan peningkatan ketara kes positif COVID-19 yang direkodkan iaitu sebanyak 22,931 kes positif COVID-19 direkodkan di Selangor, manakala 9,426 kes bagi Kuala Lumpur pada Khamis.”

Menurutnya, atas penilaian risiko oleh Kementerian Kesihatan, kerajaan bersetuju melanjutkan PKPB di kedua-dua negeri berkenaan.

“Bagaimanapun, perlanjutan PKPB dikecualikan di Sabak Bernam, Hulu Selangor dan Kuala Selangor.”


PRN Melaka: Yang mana satu idaman kalbu?

Mahu tidak mahu, kemungkinan besar kita bakal menyaksikan sekurang-kurangnya persaingan tiga penjuru dalam Pilihan Raya Negeri (PRN) Melaka pada 20 November nanti antara Barisan Nasional (BN), Pakatan Harapan (PH) dan Perikatan Nasional (PN).

Dalam Pilihan Raya Umum ke-14 (PRU14) pada 9 Mei 2018, buat kali pertama BN tumbang di Melaka kepada PH dengan majoriti tipis dua kerusi (PH 15, BN 13) dan Adly Zahari dilantik sebagai Ketua Menteri.

Berikutan Langkah Sheraton pada Februari 2020, selain kerajaan pusat, kerajaan Melaka di bawah PH berusia 22 bulan turut tumbang apabila Parti Pribumi Bersatu Malaysia (PPBM) mengisytiharkan keluar daripada PH.

Ekoran daripada itu, kerajaan baharu Melaka terbentuk pada Mac 2020 dan Datuk Seri Sulaiman Md Ali dilantik sebagai Ketua Menteri. Disangka panas hingga ke petang, rupanya hujan di tengah hari.

Kerajaan Melaka yang baru berusia 19 bulan akhirnya tumbang pada awal Oktober lalu apabila empat Ahli Dewan Undangan Negeri (ADUN) menarik sokongan mereka terhadap Ketua Menteri.

Empat ADUN tersebut ialah bekas Ketua Menteri Melaka, Datuk Seri Idris Haron (Sungai Udang), Datuk Norhizam Hassan Baktee (Pengkalan Batu), Datuk Noor Effandi Ahmad (Telok Mas) dan Datuk Nor Azman Hassan (Pantai Kundor).

Situasi kali ini amat menarik kerana pertama kali dua gabungan BN dan PN yang bersama membentuk kerajaan di peringkat pusat, namun mereka berseteru pula di peringkat negeri dalam pilihan raya.

Boleh jadi ini memberi signal bahawa mereka juga bakal bersaing dalam PRU15 yang akan datang. Adakah persaingan ini memberi harapan yang cerah kepada PH untuk menang di PRN Melaka? Ia hanya telahan dan tidak sebegitu mudah akan terjadi.

Oleh kerana ketiga-tiga gabungan ini sedang dan pernah menjadi kerajaan, beberapa faktor penting mungkin bakal mempengaruhi pilihan rakyat Melaka.

1. Prestasi kerajaan negeri: Rakyat Melaka sudah pasti mengetahui prestasi mana-mana kerajaan negeri yang mentadbir urus hal ehwal mereka dengan lebih baik dari segi kebajikan dan kemudahan yang disediakan untuk membela nasib mereka.

2. Kesihatan: Boleh jadi sesetengah rakyat tidak berpuas hati dengan kerajaan sedia ada kerana PRN diadakan dalam situasi negara baru hendak pulih daripada wabak Covid-19. Dengan adanya PRN, ia dibimbangi boleh meningkatkan kes positif Covid-19 semasa tempoh kempen dan pengundian berlangsung.

3. Pergolakan politik: Sesetengah rakyat juga mungkin sudah muak dengan permainan politik yang tidak berkesudahan hingga PRN terpaksa diadakan. Barangkali individu atau pihak yang mencetuskan pergolakan demi pergolakan ini bakal ditolak rakyat dalam PRN.

Berdasarkan keputusan PRU14 di DUN Melaka, persaingan sengit dijangka antara PH (13 kerusi) dan BN (13 kerusi), namun PN yang mempunyai dua kerusi perlu bekerja lebih keras untuk memenangi hati rakyat dalam PRN kali ini.

Berbeza dengan PRN Sabah, ini adalah kali pertama PN bertanding bersendirian tanpa BN. Mampukah PN memenangi PRN Melaka tanpa BN? Dengan bantuan PAS, Gerakan dan tanpa pengaruh PH, adakah dua kerusi yang pernah dimenangi PPBM mampu dipertahankan?

Mampukah BN memenangi PRN Melaka tanpa PN? Mampukah PH memenangi semula PRN Melaka sebagaimana PRU14 yang lalu? Yang mana satu idaman kalbu? Semuanya terletak di tangan rakyat Melaka pada 20 November ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


‘Cuci’ yang disucikan

Sejak kebelakangan ini, terdapat beberapa kes kekejaman dan tidak berperikemanusiaan berlaku yang disebabkan daripada dua perkara ini, arak dan judi.

Bukan sahaja agama Islam, tetapi semua agama di dunia ini mendidik penganutnya menjauhkan diri daripada perkara yang tidak bermanfaat seperti minum arak, judi dan perbuatan lainnya yang membawa kepada kerosakan serta kebinasaan kepada diri dan masyarakat.

Walaupun realitinya perkembangan pesat teknologi digital mampu memperlihatkan pertumbuhan ekonomi negara, hakikatnya ia juga membuka ruang dan jalan kepada aktiviti perjudian dalam talian yang semakin berleluasa.

Implikasi dunia di hujung jari, menghilangkan batasan yang sepatutnya wujud. Sesiapa pun boleh melakukan transaksi sama ada secara sah atau tidak sah dari segi undang-undang siber.

Ia bagaikan satu ‘pandemik’ yang membarah dalam kalangan masyarakat tanpa mengira darjat kaya atau miskin berikutan terdapat pelbagai jenis jenayah berlaku dalam dunia digital antaranya ialah sebagaimana isu yang tular minggu lalu iaitu video iklan raya mempromosikan judi.

Namun, terdapat segelintir kelompok merasakan, dengan mengambil arak atau judi, tidak akan memberi kesan langsung kepada orang lain walaupun hakikatnya ia tetap akan menyebabkan orang lain di sekeliling terjebak hingga pada satu tahap, mereka yang tidak berkenaan menjadi mangsa.

Sewajarnya Suruhanjaya Komunikasi dan Multimedia Malaysia (SKMM) bertindak dengan lebih tegas dalam menangani isu melibatkan laman web perjudian dalam talian.

Sebagaimana laporan media menyatakan, SKMM telah menyekat 2,484 laman web pornografi pada tahun 2020. Sementara itu, sejumlah 1,777 laman web judi dalam talian yang dikesan aktif pada 2009 hingga Jun 2020 disekat SKMM.

Oleh itu, tentunya SKMM boleh sahaja menyekat semua pautan atau laman web judi dalam talian dengan lebih agresif sebagaimana mereka menyekat ribuan laman web lucah tersebut.

Apa bezanya pusat judi berlesen dan judi haram? Bahkan, secara jelasnya ia adalah sesuatu yang ditegah di sisi agama.

Jangan biarkan ia terus merosakkan umat ini.

Pelakon-pelakon Melayu dan Islam yang ‘memeriahkan video raya’ tersebut sewajarnya dikenakan tindakan tegas kerana sangat terang dan jelas telah sama turut mempromosikan judi itu.

Pelbagai dalih dan alasan diberi bagi menafikan perlakuan jahat yang dibuat kononnya tidak tahu itu adalah iklan judi. Ia sangatlah tidak boleh diterima. Siap dibuat gaya dengan jari, mempromosikan angka itu, takkanlah tidak diketahui?

Penerbit video dan lagu tersebut juga wajib dikenakan tindakan yang sama, jangan dilepaskan begitu saja.

Sebagaimana memetik kata mantan Timbalan Perdana Menteri, Dato’ Seri Dr Ahmad Zahid Hamidi pada status Facebooknya:

“Syarikat judi online sekarang ini nampaknya semakin galak mempromosikan aktiviti judi atas talian. Wah, siap undang pelakon dan penyanyi Melayu bagi mempromosikan perniagaan mereka. Nampaknya Petronas dan TNB yang selalu buat iklan raya pun boleh kalah,” menurut Zahid.

Melihat reaksi netizen menerusi komentar yang diberikan di laman FB Saiful Adli berkata, “Banteras segera agar generasi kini dan akan datang tidak kemaruk benar berjudi.”

Begitu juga dengan Junita Abu Bakar membalas status Zahid, “Terima kasih kerana bersuara DSZH. Harap SKMM dan kerajaan PN dapat melumpuhkan sindiket judi online ni.”

Tidak terkecuali, Haslihelmy DM Zulhasli mengingatkan semua:

“Kadangkala desakan ekonomi menjadikan manusia kelabu mata. Sedangkan orang kaya mengambil rasuah, walaupun di luar kelihatan kecukupan. Manusia itu lemah sehingga nafsunya sendiri sukar dikawal.”

Manakala Mohd Latfi Dato Razlan membidas status yang dibuat Zahid:

“Jika dari dahulu lagi semasa ‘umnobn’ memerintah bertegas dalam sindiket perjudian online atau berkaitan dengan perjudian ini, sudah pasti kegiatan mereka dapat dibendung lebih awal lagi. Bukankah Dato Seri ketika ‘umnobn’ memerintah itu memegang jawatan Timbalan PM, merangkap Menteri Dalam Negeri? Apa yang Dato lakukan semasa ada kuasa mutlak untuk membanteras sindiket perjudian haram ini walhal hal ini telah disuarakan oleh orang ramai ketika itu?”

“Itu belum lagi kegiatan ceti-ceti haram yang digelar Ah Long… kegiatan mereka begitu berleluasa di seluruh negara sehinggakan mereka ini tidak berani diusik oleh pihak penguat kuasa, tetapi sekarang bila sudah tiada kuasa baharu isu ini keluar dari mulut sendiri.”

Kita sebagai umat Islam perlulah tegas dan tidak terlibat dengan sebarang kegiatan judi, bukan memberi ruang dan jalan lagi kepada mereka untuk hidup subur di muka bumi ini. Dan kepada pihak berkuasa, segeralah ‘merawatnya’ agar tidak menjadi pandemik yang berpanjangan.

Selamatkan negara ini daripada kemaksiatan rasuah, judi dan yang seumpama dengannya. Ayuh kita bersama-sama mendoakan kebaikan untuk negara ini, dari pemimpin hingga sekalian rakyatnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Lancar Kempen ‘Bangunkan Jiwamu’

SHAH ALAM – Bagi mengembalikan rasa izzah ahli terhadap dakwah dan tarbiah, Pertubuhan IKRAM Malaysia (IKRAM) buat julung kalinya melancarkan kempen ‘Bangunkan Jiwamu’ (Awaken Your Soul) dalam Perhimpunan Tahunan IKRAM (PTI 2023) hari ini.

Menurut Ahli Jawatankuasa Pusat Unit Komunikasi Korporat IKRAM, Hj Azman Abd Rashid, melalui rasa izzah ini, ahli-ahli diharapkan mampu untuk melaksanakan pengislahan serta mengajak kepada yang makruf dan mencegah yang mungkar dalam kalangan masyarakat.

“Projek penjenamaan ini akan dijalankan di seluruh IKRAM Negeri dan Kawasan, dari pucuk pimpinan hingga ke akar umbi melibatkan Ahli Jawatankuasa Pusat, Tarbiah, Wanita, IKRAM Muda, Pendidikan Masyarakat dan IKRAM Luar Negara (IMAN),” ucap beliau di hadapan kira-kira 2,000 ahli IKRAM dari seluruh negara di IDCC di sini.

Beliau turut mengajak semua ahli IKRAM untuk mengembalikan semangat perjuangan dan menyegarkan tekad yang telah dibina dan diharungi sejak 13 tahun yang lalu.

“Melalui IKRAM, kita bersama teguhkan ukhuwah serta sebarkan rahmah kepada keluarga, jiran, komuniti dan masyarakat dalam setiap interaksi dan berikan inspirasi kepada semua dengan kebaikan yang dimiliki.”

Hj Azman seterusnya menyeru ahli-ahli IKRAM untuk bersama-sama realisasikan kempen Bangunkan Jiwamu dan membawa perubahan sehingga terbinanya sebuah masyarakat dan negara yang aman, makmur, sejahtera dan memelihara kelestarian alam sekitarnya, dan tertegaknya Negara Rahmah demi mencari reda Allah SWT.

Sebelumnya, menurut Presiden IKRAM, Hj Badlishah Sham Baharin melalui ucapan dasarnya, IKRAM sedang menyusun semula naratif yang sesuai untuk ahli-ahli dan masyarakat melalui projek penjenamaan, antaranya dengan menambah baik dari sudut mesej, imej, komunikasi, portal, sasaran audiens dan sebagainya.

“Salah satu inisiatif yang sedang dilaksanakan ialah kempen ‘Bangunkan Jiwamu’ yang bertujuan menggerakkan ahli-ahli untuk kembali membangunkan jiwa dan terus istiqamah dalam menggerakkan dakwah dan perjuangan.”

Jelasnya, untuk memastikan jamaah ini bernafas panjang dan mampu pergi jauh dalam tempoh yang lama, kempen ‘Bangunkan Jiwamu’ amat bertepatan bagi menyegarkan kembali roh perjuangan dalam kalangan ahli, sekali gus menjadikan jamaah ini terus mampu menyumbang kepada perkembangan dakwah, tarbiah dan kebajikan dengan lebih berkesan.

Sempena PTI 2023, IKRAM telah menerbitkan himpunan artikel bertemakan ‘Bangunkan Jiwamu’ yang ditulis oleh para pemimpin IKRAM, khas untuk semua peserta yang hadir ke perhimpunan tahunan tersebut.